Маълум бўлишича, кейинги кунларда Фарғона¸ Наманган ва Андижон вилоятларида “Диний мухитни соғломлаштириш” бўйича ИИБ ¸ МФЙ ва мактаб ўқитувчилари иштирокида профилактик йиғилишлар ўтказилмоқда.\nШаҳрихондан келган аудиоёзув жорий йилнинг 4 сентябрида “соқолга қарши” тадбирлар бошланганидан бери бу жараëннинг қандай кечаётганини очиқловчи илк аудиоҳужжатдир. Аудиони жўнатганларнинг айтишича, унда акс этган йиғилиш Шаҳрихон туман Қалача МФЙсида ўтказилган. Унда тумандаги 20 дан зиëд “махсус хисобда турган¸ соқол қўйган ва миллий бўлмаган дўппи кийиб мунтазам масжидга борадиган” 18 ва 19 ëшлар атрофидаги йигитлар қатнашган. Айни йиғилишда қатнашган диндор йигитга кўра¸ бир соатлик тушунтириш ортидан йигитлар соқолини олдирган.\nАудиоëзувда Шахрихон туман ИИБ профилактика инспектори ўзини майор Элмурод Ахмадалиев деб таништириб, консерватив диндор ëшларни қандай қилиб соқол қўймасликка ундагани акс этган. Элмурод Аҳмадалиев “агар ҳамма соқол қўйса халқ хўжалиги ва давлат ишларини ким қилади” дея ëшларга тушунтиради. Ахмадалиевга кўра, соқол қўйиш “ 60 ëшга тўлган нуроний отахонларга мумкин”.\nИИБ профилактика инспекторига кўра¸ араб ва бошқаларнинг кийиниш тарзи ўзбеклар учун ўрнак бўла олмайди: “Биз турк эмасмиз¸ эроний эмасмиз биз ўзбекмиз. Ота -боболаримиз удумини қилайлик. Оллох қалбимизда қўлимиз ишда бўлсин. Отаси қўймаган соқолни боласи ëки набираси қўйиб кулгига қолмайлик”.\nАудиоëзувдан маълум бўлишича, йиғилиш қатнашчиларидан бири 19 яшар йигит “соқол қўйиш тақиқланган қонун борми”¸ дея савол қўяди. 19 яшар йигитнинг бундай савол беришини ИИБ майори “кибр” деб атаб¸ йигитга “сени опоқингни (бувангни демоқчи - таҳр.) танийман¸ отангни танийман¸ бундай савол бермагин. Хонамга кирсанг тушунтираман сенга” дея тахдид оҳангида гапиради.\nОзодлик тасарруфида бўлган аудиода ИИБ майори билан суҳбатга кириб келган консерватив диндор ëшлар вакилининг “Биз енгилдик” деган гапини эшитиш мумкин. Озодликда нусхаси бўлган Қалача МФЙ йиғилишининг 47 - рақамли қарорида айтилишича¸ шаҳрихонлик ëшларга “Телефонларига интернетдаги қорилар маърузаларини юкламаслик¸ эшитмаслик¸ кўрмаслик¸ тингламаслик ва бошқа танишларига юбормаслик“ кераклиги алоҳида тушунтирилган.


CES 2019 кўргазмасида Samsung ҳам ўрама телевизор тақдим этмоқчи - Terabayt.Uz\nCES 2019 кўргазмасида Samsung ҳам ўрама телевизор тақдим этмоқчи\nЎтган йилги CES 2018 тадбирида LG Display компанияси рулон шаклида ўралувчи, 65 дюймлик OLED-дисплей прототипини намойиш қилганди. Хабарларга кўра, Samsung ҳам шунга ўхшаш маҳсулотини тайёрлаган.\nЖанубий кореялик техногигант аллақачон ўралувчи телевизор учун патент олди. LG тайёрлаган прототип таглик вазифасини ўтовчи – пастдаги базавий модулга йиғиладиган бўлса, Samsung ишлаб чиққан экран иккита тикка блок орасида йиғилиб-ёйилади. Шу ҳолида у қадимий ўрама қўлёзмаларни ҳам эслатиб юборади.\nSamsung ушбу ишланмасини жорий йилнинг 8–11 январь кунлари Лас-Вегас шаҳрида бўлиб ўтадиган CES 2019 кўргазмасида намойиш этмоқчи. LG компаниясидан фарқли равишда, у прототипни эмас, балки бозорга чиқариладиган тайёр телевизор намунасини кўрсатади.\nЎҚИНГ: Эҳтиёт бўлинг! SHAASUIVG – Samsung эмас\n#Samsung #телевизор #янги технологиялар #ўрама дисплей


Ўзбекистон ёшлар иттифоқи раисининг ижтимоий тармоғдаги махсус саҳифаси ўз фаолиятини бошлади\n21:58 / 31.07.2017\nЎзбекистон ёшлар иттифоқи Марказий Кенгаши раисининг “Facebook” ижтимоий тармоғидаги махсус саҳифаси ўз фаолиятини бошлади.\nМаълумотларга кўра, мазкур саҳифада Ёшлар иттифоқи Марказий Кенгаши раисининг нутқлари, интервьюлари, турли тадбирлардаги муърузалари, шунингдек, ёшлар ҳаётига тааллуқли энг сўнгги хабар ва янгиликлар жойлаштириб борилади.\nШунингдек, саҳифа Марказий Кенгаш раиси Қаҳрамон Қуронбоевнинг ижтимоий тармоқдаги виртуал қабулхонаси сифатида ёшларнинг савол, таклиф ҳамда конструктив мулоҳазаларини қабул қилади ва уларга тегишли жавоблар бериб борилади.\nШу билан бирга, айтиб ўтиш лозимки, Ўзбекистон ёшлар иттифоқи Марказий Кенгаши раисининг “Фуқаролар қабулхонаси” ўз фаолиятини бошлади. Унга бевосита ёки (0371) 241-00-50 телефон рақамлари ҳамда 1093 қисқа рақамли “ишонч телефони” орқали мурожаат қилиш имконияти мавжуд.\n«Ундан кўра жой йўқ деб қўяверинг». Ёшлар Иттифоқи сарсон қилишда давом этади\nЁшлар пресс клубининг тақдимот маросими бўлиб ўтди\nПекинда Ўзбекистон ёшлар иттифоқи ваколатхонаси очилди\nЎзбекистон ёшлар иттифоқи расмий рўйхатдан ўтказилди


Мўъжизага ишон Насиба! | Fayzbog.uz\nХоразмнинг энг чекка қишлоқларидан бири бўлган “Гулистон” қишлоғида яшовчи ир мактабда ва бир синфда ўқиган туркман қизи Гулниҳон ва қозоқ йигити Тоҳиржон бир бирига меҳр бериб, вақти келиб турмуш қуришди. Бу икки ёшнинг гўзал муҳаббатини меваси сифатида бирин кетин уч фарзанд дунёга келди. Насиба, Давронбек ва Назира. Улар бахтдан сармаст эдилар, турмушдаги қийинчиликлар уларнинг бахтига тўғоноқ бўлиши мумкин эмасдек эди. Шундай кунларнинг бирида Тоҳиржон ҳам, Гулниҳон ҳам ишсиз қолишди. Болалар ейман, ичаман дейди. Тоҳиржон ўйлай ўйлай хорижга тирикчилик илинжида ишга кетди. Аммо кўп ўтмай бахтсиз ҳодиса юз бериб Тоҳиржон бу дунёдан кўз юмди. Гулниҳон ва уч фарзанд фарёд чекиб қолавердилар, бу дунёда. Айрилиқ дарди Гулниҳонни соғлигидан айирди. Оиланинг катта фарзанди Насиба тенгдошлари қатори кўча куйда ўйнаш ўрнига уй ишларида ва укаларини парваришлашда онасининг энг яқин ёрдамчисига айланди. Орадан кўп ўтмай нафақат укаси ва синглисининг парвариши, касаллик олдида ожиз қолган онасига ғамхўрлик қилиш ҳам Насибанинг зиммасига тушди. Ўз ҳали гўдак бўла туриб, кечалалари бошини ёстиққа босиб йиғлаганча, Оллоҳдан онасининг дардига шифо сўрарди. Аммо ҳаёт бешафқат, ўлим ҳақ. Насиба 18 ёшга кирмасдан бу дунёда укаси Давронбек, синглиси Назиралар билан ҳам отасиз, ҳам онасиз қолди. Қариндошлар уларни меҳрибонлик уйига жойлаштириш тараддудига тушишди. Бироқ, Насиба катталарга хос вазминлик билан бунга қатъий қаршилик қилди. Бахтига маҳалла фаоллари ёрдамида ўз укаларини ўзи тарбиялашга, ота онаси чироғини ўчирмасликка эришди. Бугун у ён қўшниси оғир кунларга уларга мададкор ва ҳамдард бўлган Бегешов Ораз отага миннатдорчилик билдириб кўзлари намланади. Коллежни тугатиб, Насиба иш топа олмади, биргина боқувчисини йўқотганлик нафақаси билан оила тебратиш эса ниҳоятда оғир. Гоҳида ун қолмайди, гоҳида мой, гўштли таом пишган куни катта байрам. Аммо маҳалланинг саҳоватли инсонлари, қариндошлардан яхши қўшнилар шарофати билан оч бўлишмади, юпун бўлсада, яланғоч қолишмади. Биз билан суҳбатда Насиба ҳеч нарсадан нолинмайди, фақат унинг мунгли кўзлари унинг анча қийналганлигини билинтиради халос. “Коллежни тугатиб, иш изладим, топаолмадим. Охири президентимизга ёздим. Яқинда уйимизга туманимиз ҳокими, Хоразм вилоят ёшлар иттифоқи кенгаши раиси келишди. Мени шундоққина уйимиз олдидаги мактабгача таълим муассасига ярим ставкага бўлса ҳам ишга жойлаштиришди. Катта раҳмат уларга. Энди оз моз бўлсада яшашимиз сал енгиллашса ажаб эмас. Бизга олаётган нафақамиз тирикчиликка етмаяпди, лекин олаётган 600 минг нафақамиз сабаб, бизга бола пули ва ёрдам пули бериш мумкин эмас экан. Шунинг учун мен ишлашим жуда зарур, ахир укам ҳам синглим ҳам улғайяпди, уларнинг тенгдошларидан кам қилсам, кўнгиллари ўксийди.” дейди биз билан суҳбатда. Унинг ҳар бир сўзида матонат, меҳр оқибат ва самимийлик мужассам. Мен ундан энг яхши кўрган китобини сўрасам, у “Тилла балиқ ҳақидаги эртак” дея жавоб берди. Шунда мен ундан сўрадим, “тилла балиқ тутсанг, нима истардинг, Насиба?” , “Отам билан онамни қайтариб беришини сўрардим, жуда қийналиб кетдим, аммо биламан буни иложи йўқ, лекин барибир мўъжизага ишонгим келади. Шунинг учун мен олтин балиқдан укам билан синглимга кийим бош тилардим, уйимизни озгина таъмирлашга ёрдам сўрардим, томдан чакка ўтиб ётибди, уйимиз захлигидан укам, синглим кўп касал бўлади. Мени ўзимга ҳеч нарса керак эмас!” Насибанинг кўзидан ёшлари дув дув оқарди…\nНасиба, мўъжизага ишончинг сўнмасин сира. Сендаги жасорат, матонат меҳрнинг ўзи ҳақиқий мўъжиза эмасми?\nМен ишонаман юртимизда саховатпеша инсонлар жуда кўп. Улар ушбу оилага ёрдам қўлини чўзадилар деб умид қиламиз ва бунга ишонамиз!\nФақат сен мўъжизага ишон, Насиба!\nВиртуал қабулхонага 1 миллионта мурожаат келиб тушди\nOllohim uzi qullasin\nШундай холатлар хакида макола ўқисам, ХУРМАТЛИ ДАДАХОН ЕКУБОВ ТОМОНИДАН ТАШКИЛ ЭТИЛГАН «МАХАЛЛА» ЖАМҒАРМАСИ ОРКАЛИ МИНГЛАБ МУХТОЖЛАРГА БЕҒАРАЗ ёРДАМ БЕРГАНЛИГИ ёДИМГА ТУШАДИ. ҚАЕРДАСИЗ ХАЗРАТИ ИНСОН!? БИЗ СИЗАЙ ЖУРНАЛИСТЛАРГА ИНТИҚМИЗ!\nAaa gde oni projivaet v kakom rayone kak mojno nayti eyo kontakt??😔😔\no’zbekcha yozsangiz grammatik xatolaringiz kamroq bo’larmidi…\nУша Худодан бехабар махалла комитети улиб коладими ёрдам пули берса 600 минг маош эмаску бокувчисини йукотганлик учун нафака. Харомхурларга бир икки ойлигини берса истаган одамига ёрдам пули болалар пули беради. Хаммаси шунака махалла комитетини\nBu oylani Adresi ham yozilmabti.Yordam berelik desak..\nAllohim mushkullarini osson qilsin iloyo…


Байден Оқ уй аппарати раҳбарини тайинлайди\nAҚШ президентлик сайловларида ғолиб чиқиш эҳтимоли катта бўлган Жо Байден Оқ уй аппарати раҳбарини тайинлади. Ушбу лавозимни сенатор, кейин вице-президент бўлганида Байден штабини бошқарган Рон Клайн эгаллайди. Бу ҳақда сиёсатчининг ўтиш гуруҳи сайтида хабар берилган.\nДемократ Клайннинг қўшма ишларнинг натижаларига, шу жумладан 2009 йилдаги глобал иқтисодий инқироз ва 2014 йилдаги соғлиқни сақлаш инқирози даврида қўшган бебаҳо ҳиссасини таъкидлади. "Унинг чуқур, хилма-хил тажрибаси ва ҳар хил сиёсий спектрдаги одамлар билан ишлаш қобилияти Оқ уй маъмурияти раҳбари сифатида айнан шу нарсага муҳтож, чунки биз ушбу инқирозга дуч келмоқдамиз ва мамлакатни бирлаштириш учун ҳаракат қилмоқдамиз", - деди Байден.\nКлайн Байден ва вице-президент Камал Харрис учун истеъдодли ва хилма-хил жамоани бирлаштиришга ваъда берди: "Биз ўзгаришларнинг амбицияли кун тартиби билан шуғулланишимиз ва мамлакатимиздаги бўлинишни бартараф етишга ҳаракат қилишимиз керак", - деди у.\n11 ноябрь куни Байден AҚШ федерал агентликлари фаолиятини таҳлил қилиш ва ҳокимият транзитини таъминлаш учун Power Transition Teamни йиғди. Ушбу гуруҳга жами 500та мутахассис киритилган бўлиб, улар уч ой ичида мамлакатда ҳокимиятни Доналд Трамп маъмуриятидан Байден маъмуриятига ўтказишда иштирок этадиган, илгари Демократик президент Барак Обаманинг жамоасида ишлаган кўплаб янги маслаҳатчилар.\nБундан ташқари, танланган экспертларнинг ярмидан кўпи аёллар ва 40 фоизга яқини оқ танли ёки ЛГБТ одамлар эканлиги маълум. Кўплаб демократик тараққийпарвар Байденнинг номзодига шубҳа билан қарашларига қарамай, экспертлар рўйхатига Демократик партиянинг чап қанотининг кўплаб вакиллари киритилган.\n7 ноябрь куни Байден зарур бўлган 270та овоз ўрнига 290та олиб ғолиб бўлди. Ғалабасини таъминлаб, у ўзини AҚШнинг сайланган президенти деб эълон қилди. Трамп, ўз навбатида, сайловлар ҳали расман тугамаганлигини ва натижалар устидан судга шикоят қилинишини айтди.


Ким ўз тарихини қурбон қилса, навбатдаги қурбон унинг ўзи бўлади « Ўзбекистон Халқ Ҳаракати\nКим ўз тарихини қурбон қилса, навбатдаги қурбон унинг ўзи бўлади\n01 November 2018 - 9:27\nКим ўз тарихини қурбон қилса, навбатдаги қурбон унинг ўзи бўлади. Ҳамма таълим тизими ва муассасларда миллий тарих ўргатилиши ва тарғиб этилиши керак!\nТарихчи сифатида айта оламанки, миллий тарих дин каби муқаддас тушунча. Биз неча йилдирки, ижтимоий тармоқлардаги кузатувларимиз буни исбот этмоқда. Тарихимизнинг нурли саҳифалари ҳақида гап кетганда фуқароларимиз фахрланадилар, ўзларининг ҳиссиётларини билдирадилар. Ўзлари билмаган ҳолда тарихий қаҳрамонларга тақлид қила бошлайдилар, изтиробли нуқталарида қайғурадилар, афсус-надомат билан уларни эслайдилар, ўзларининг нуқтаи назарларини билдириб ўтадилар. Энг муҳими кўпчилик ўз тарихига лоқайд эмас. Кундан-кунга гуруҳимиз аъзолари сони кўпаяётгани ҳам инсоннинг ана шу маънавий эҳтиёжлари сабаблидир. Тарих миллат эҳтиёжидир. Инсон тириклигининг асосий мазмунларидандир. Ҳар бир инсон ўзининг кимлиги, аждодлари қаердан келиб чиққани, нима ишлар қилганини билишни истайди. Бошқа юртларга борганда ҳам ўз тарихи ҳақида тўлқинланиб гапира олади. Халққа унинг тарихи орқали баҳо берилади.\nМиллий тарихдан юз ўгирган юртда орадан 10-15 йил ўтиб рангли инқилоблар бошланган ва технократлар бу жараённи бошқара олмай қолган. Ким ўз тарихини ўрганмаса бошқалар тарихини ўрганишга мажбур бўлади. Натижада келажакда уларни бошқалар бошқара олиш хавфи туғилиши мумкин. Ким ўз тарихини қурбон қилса, навбатдагиси унинг ўзи бўлади. Ҳамма таълим тизими ва муассасларда миллий тарих ўргатилиши ва тарғиб этилиши керак. Тарихимизни қайта ўрганиш ёшларнинг билимларини, тарихий хотирасини мустаҳкамлайди. СССР идеологияга таянгани туфайли совет даври одамлари буюк келажакка ишондилар ва ўз мамлакатлари билан фахрланиб яшадилар. Ўз тарихидан сув ичмаган, илдизидан қувват олмаган инсонда ўзлигидан фахрланиш ва ишонч бўлмайди. “Миллий тарихий онгни шакллантирмасдан мамлакатда осойишталик ва ватанпарварлик, тараққиёт бўлади” деган инсон қаттиқ янглишади. Тарихни билиш мутахассис йўналишларидаги ёшларнинггина эмас барча соҳа вакилларининг, ёшу қарининг муқаддас бурчи бўлмоғи керак. Тарих бу миллий ғоя, миллий мафкурадир. Устқурма моддиюнликнинг устида туришини унутмайлик.\nМиллий тарихини билмаган инсон аста-секин манқуртга айланади ва мана шу диёрга ота-боболари каби меҳр қўймайди, уни истаган маҳалда сотиб кетаверади. Ўзбекистон тарихини олиб ташлаган мутасаддиларга саволим: “Ўзбекистон тарихи” фанини олиб ташлаганингиздан кейин орадан 10-15 йил ўтиб биз прогноз қилаётган вазиятларни бошқара олишингизга кучингиз ва кўзингиз етадими? Олий таълим муассасаларидан нима учун “Ўзбекистон тарихи” фанини олиб ташламоқдасизлар? Бу миллатга ва давлат келажагига хиёнат эмасми?


“Ахборот”ни кўрсатишмаётганди ёхуд чироқнинг муҳим янгиликлар вақтида ўчирилаётгани хусусида - Халқ сўзи\n“Ахборот”ни кўрсатишмаётганди ёхуд чироқнинг муҳим янгиликлар вақтида ўчирилаётгани хусусида\n16:09 04 Март 2019 Жамият\nПрезидентимиз Шавкат Мирзиёев Наманганга ташрифининг биринчи кунида Тўрақўрғон туманида қурилаётган йирик иссиқлик электр станциясини бориб кўрди. Мазкур объект яқин ойларда ишга тушгач, водийда электр таъминоти бутунлай яхшиланиши алоҳида таъкидланди.\nМамлакатимиз раҳбарининг вилоятимизга ташрифидан олдин электр энергияси билан боғлиқ манзара эса қуйидагича эди…\nКечки соат 9.00 (21.00) да “Ўзбекистон” ва “Ўзбекистон24” телеканаллари орқали “Ахборот” информацион дастурини оилавий бўлиб кўриш одат тусига айланган.\nТўрт ярим ёшли ўғлим ҳам бунга кўниккан (уни “Ахборот”ни томоша қиладиган саноқли кичкинтойлар қаторидасан, эртага боғча опангга телевизорда янгиликларни, Президентни кўрганингни айтасан”, кейин “Болажон”даги акаларга тайинлайман, зўр мультфилм қўйиб беришади, дея қизиқтираман), тиззамга ўтириб олиб, “зангори экран”га тикилади. Турмуш ўртоғим ҳам шу вақтда канални “Ўзбекистон”га шай қилиб туради. Ота-онам эса бу пайтда мени безовта қилишмайди. Эрталаб юрт янгиликларини дастурхон атрофида муҳокама қиламиз...\nЛирик чекиниш сал чўзилиб кетгандек... Аммо... очиғини айтсам, шундай файзли дамларни тобора қўмсаб боряпмиз. Бунга эса вилоят ва туман электр тармоқлари корхонаси мутасаддилари, тўғрироғи, уларнинг фаолиятидаги беқарорлик айбдор. Аслида, салга нолийверадиган “касалим” йўқ. Лекин икки ойдан буён роппа-роса 21.00 да ва эрталабки 8.00 да чироқ ўчади (25 февралгача).\nХуллас, худди шу соатларда, яъни “Ахборот” бошланиши билан лампочка “бопладимми?” дегандай кўзини бир қисади-ю, фонарга ўрнини бўшатади. “Эҳ!” дейман-да, электрчиларнинг гўрига ғишт қаламайман. Фурсатдан фойдаланиб, телефонимдаги ўқишга улгурмаган хабарларни ва сумкамдаги бир даста газеталарни ўқишга тушаман. Ибратбекнинг ҳам пошшо кўнглига қараш эсдан чиқмайди. У учун онаси билан бирга уй шароитидаги театр томошасини уюштирамиз. Ўзимизни асло хафа қилдириб қўймаймиз. Майли, “Ахборот”ни эрталаб ишга кетишдан олдин кўрарман, дейишимга уйимиз бирдан ёруғлашади. Болажон хурсанд, “Ахборот” эса тугаган...\nТонгда уйғонибоқ ток борлигини билиб, сал хотиржам бўламан. Яхши кайфиятда нонушта қилиб, яна телевизорга термиламан. Ана, “Ахборот” бошланди. Ииии, ундан уёғи, сезганингиздек, сизга маълум, чироқ лип этиб, атайлаб ўчакишгандай ўчирилади. Хуллас, шундай қилиб, кечаги куннинг энг муҳим хабарларини кузатолмадим. “Шунга шунчаликми, бунинг нимаси фожиа?!” деганлар эътиборига ҳали мулоҳазаларим бор.\nЯнварь ойидан бери шу аҳвол. Йўқ, ундан ҳам олдинроқ экан. Очиғи, бу ҳақда индамай юргандим. 2018 йилнинг 28 декабрь санаси. Кундузги соат 10.00. Давлатимиз раҳбарининг Олий Мажлисга йўллайдиган Мурожаатномаси тўғридан-тўғри эфирга узатила бошланди. Бир оздан сўнг “свет” йўқолди, экран ва дил қоронғилашди. Дарров вилоят электр тармоқлари корхонасининг навбатчилик қисмига қўнғироқ қилдим. Диспетчерга Наманган туманининг Шўрқўрғон қишлоғидан фуқаро сифатида мурожаат этдим, журналистлигимни ҳам қистириб ўтдим. Асосийси, бундай муҳим паллада чироқнинг ўчирилиши умуман мумкин эмаслигини уқтирдим. Жон куйдириб айтганларим зое кетди, ток келишини анчагача кутиб ўтирдим. Ора-орада “ўша”лар билан боғландим, алоқа банд.\nИшхонадагиларни огоҳлантиргандим, уларнинг режаси ҳам меники билан бир хил. Ҳафталик газетамизни чиқариб бўлганмиз, бўшагандик. Кимдир ишхонада, яна бири кафеда, камина эса уйда “шароит” яратгандик. Аниқроғи, Президентнинг тарихий нутқини ҳамкасблар қулай жойда қарши олишга келишгандик. Муҳарриримиз эса Наманган шаҳар ҳокимлигининг онлайн видео студиясида, уларда ток узилармиди?!\nСиз “Мазкур Мурожаатнома билан онлайн тарзда интернетда, кейинроқ эса матбуотда танишишингиз мумкин-ку?” дея айтишингиз рост. Аммо журналист сифатида ўз вақтида бу маърузани диққат билан эшитишимиз, қайд дафтаримизга ёзиб олишимиз шарт. Мен эса чироқнинг аниқ ўчмаслигига ишонгандим-да. Бошқалардан билсам, қўшни туманларда ҳам шу вақт оралиғида электр симлари токсиз режимда бўлган.\nХўп, бу Мурожаатнома матнини кечроқ батафсил ўқиб чиқдим ҳам, дейлик. Газета ўқимайдиган аксарият оддий халқ-чи, агар ўшанда чироқ ўчмаганида улар ҳам бундай долзарб чиқишларни томоша қилишармиди, бир-бирларини руҳлантиришармиди... Президент сўзлари, улкан ислоҳотлар фақат ҳокимиятда ишловчи ва маълум раҳбарларга тегишли эмас-ку, ахир катта мақсад халқ фаровонлигига қаратилган, одамлар буни билиши даркор-ку?!\n“Ахборот” информацион дастури ижодкорлари ҳам шундай ният билан кўрсатувни тайёрлашади. Бўпти, турли бемаза турк сериаллари қўйилаётганида “свет”ни узишсин ўша барака топкурлар, бу иш кўпчиликка маъқул тушарди.\nТаъкидламоқчиманки, чироқни қачон ўчириш ёки ўчирмаслик бўйича электр таъминотидаги мутахассисларни бир “ўқитвориш” керак, шекилли. Уларнинг сиёсий саводхонлигини ошириш юзасидан теледастурлардан хабардор қилишга, “Ахборот” кўришга ундаш зарурга ўхшайди!..\nОрифжон Жўраев, журналист.


Хива шаҳрида «Марказий Осиё дунё цивилизациялари чорраҳасида» номли халқаро маданий форум ўтказилди - Халқ сўзи\n23:12 15 Сентябр 2021 Маданият\nДавлатимиз раҳбари БМТ Бош Ассамблеясининг 75-сессиясида сўзлаган нутқида ЮНEСКО билан ҳамкорликда 2021 йилда Хива шаҳрида «Марказий Осиё жаҳон цивилизациялари чорраҳасида» мавзусида халқаро форум ўтказиш ташаббусини илгари сурган эди. Жорий йилнинг 14–15 сентябрь кунлари Хива шаҳрида мазкур халқаро форум ҳамда маданий мерос масалалари бўйича Халқаро маслаҳат қўмитасининг I йиғилиши бўлиб ўтди. Шунингдек, анъанавий маданий мерос ҳафталиги дастури доирасидан ТУРКСОЙ давлатлари маданият вазирлари доимий кенгашининг йиғилиши ҳам ўрин олди.\nХивада ўтказиладиган маданий тадбирларда иштирок этиш учун дунёнинг 60 дан ортиқ давлатларидан келган 300 нафардан зиёд олимлар, экспертлар, тарихчилар, 100 дан ортиқ хорижий ва маҳаллий оммавий ахборот воситалари вакиллари Урганч халқаро аэропортида тантанали кутиб олинди. Форум қатнашчилари учун Ичонқалъанинг тарихий ёдгорликлари бўйлаб саёҳат ва театр томошалари ташкил қилинди.\nТаъкидлаш лозимки, ТУРКСОЙ халқаро ташкилоти ҳар бир «Туркий дунё маданияти пойтахти» деб танланган шаҳарда ташкилотга аъзо давлатларнинг санъати ва маданиятини очиб берувчи фотокўргазма ташкил этиш анъанасини йўлга қўйган.Ана шу муносабат билан Хива шаҳрида ҳам ТУРКСОЙ халқаро ташкилотининг фотокўргазмаси очилди.\nҚадимий Ичонқалъанинг Қўҳна арк майдонида «Хива – туркий дунё маданияти пойтахти» деб номланган гала-концерт намойиш этилди. Тадбирда ЮНEСКО Бош директорининг ўринбосари Габриэлла Рамос ва ТУРКСОЙ ташкилоти директори ўринбосари Билол Чакижи сўзга чиқиб, Хива шаҳрининг туркий дунё маданияти пойтахти деб эълон қилинганлиги тўғрисидаги сертификатни Ўзбекистон Республикаси Маданият вазири Озодбек Назарбеков ва Хива шаҳри ҳокими Темур Давлетовга топширдилар.\nФорумнинг расмий очилиши Хива шаҳрида янги барпо этилган «Фаровон» меҳмонхонасида бўлиб ўтди. Ўзбекистон Республикаси Бош вазирининг ўринбосари Азиз Абдуҳакимов мамлакатимиз Президенти Шавкат Мирзиёевнинг форум иштирокчиларига табригини ўқиб эшиттирди.\nМаданият форумида ЮНEСКО, Шанхай Ҳамкорлик Ташкилоти, Мустақил Давлатлар Ҳамдўстлиги, ИСEСКО, ИККРОМ, ЮНВТО, Европа Иттифоқи, Туркий тилли давлатлар ҳамкорлик кенгаши, ТУРКСОЙ каби халқаро ташкилот раҳбарлари ва вакиллари, Қирғизистон, Озарбайжон маданият вазирлари, Тожикистон маданият вазири ўринбосари иштирок этди.\nЎзбекистон ҳукумати қўллаб қувватлаши билан ўтказилган ушбу маданий тадбирлар ЮНEСКО, Ўзбекистон маданий меросини ўрганиш, сақлаш ва оммалаштириш бўйича Бутунжаҳон жамияти, Ўзбекистон электрон оммавий ахборот воситалари миллий ассоциацияси, Туризм ва спорт вазирлиги, Маданият вазирлиги, «Eriell Group» нефть-сервис компанияси кўмаги билан ташкил этилди.\nАнжуман давомида форум иштирокчиларининг фикрлари билан қизиқдик.\nГабриэлла Рамос - ЮНEСКО Бош директорининг ўринбосари:\n– Ўзбекистон Буюк Ипак Йўлининг марказида жойлашган бой тарих ва бетакрор маданиятга эга мамлакат. Бу заминдан етишиб чиққан буюк алломаларнинг дунё илм-фани ва маданияти ривожига қўшган ҳиссаси беқиёс. Кейинги йилларда юртингизда ташкил этилаётган нуфузли халқаро конференциялар, форумлар, маданий тадбирлар Ўзбекистонни нафақат Марказий Осиёнинг, балки дунёнинг замонавий маданий-маърифий марказларидан бирига айланиб бораётганини англатади. Бундай тарихий аҳамиятга эга бўлган форумнинг ЮНEСКО шафелигида ўтказишдан мақсад Ўзбекистоннинг бой маданияти ва жаҳон тамаддунига қўшган улкан ҳиссани очиб бериш, дунёга танитишдан иборат. Таъкидлаш жоиз, мазкур форум минтақа халқларининг дунё тамаддунига қўшган бемисл ҳиссаси ҳақида кенг қамровли фикр билдириш учун минбар вазифасини ўтайди. Шунингдек, минтақадаги интеграцион ислоҳотларнинг бугуни ва истиқболини мутахассислар томонидан чуқур таҳлил қилиш ва баҳолаш учун ҳам яхшигина муҳокама майдони вазифасини бажаради.\nЭлчин Ғаффорали – форум иштирокчиси (Озарбайжон):\n– 2019 йилнинг 30 ноябрь куни Халқаро туркий маданият ташкилоти – ТУРКСОЙ доимий кенгашининг 37-мажлисида 2020 йилда Хива шаҳри турк дунёсининг маданий пойтахти, деб эълон қилинди.Хива шаҳрига бу мақомни бериш таклифи 2018 йил сентябрь ойида Қирғизистонда ўтказилган Туркий тилли давлатлар ҳамкорлик кенгашининг VI саммитида билдирилган эди. Ҳар йили туркий тилли давлатлар шаҳарларидан бирини турк дунёси маданияти пойтахти, деб эълон қилиш анъанасига 2010 йилда Туркий тилли давлат раҳбарлари саммитида асос солинган. Айни пайтга қадар Нурсултон, Эскишеҳир, Қозон, Марв, Шаки, Туркистон, Кастамону, Ўш шаҳарлари ана шу номга сазовор бўлган. Очиқ осмон остидаги музей-шаҳар бўлмиш Хиванингқадимий осори-атиқалари, минг йилликларга тенгдош обидалари бизни ниҳоятда ҳайратлантирди ва бу шаҳарнинг шундай юксак мақомга муносиб кўрилгани бекорга эмаслигига яна бир бор амин бўлдик.\nХивада ТУРКСОЙ давлатлари маданият вазирлари доимий кенгаши йиғилишининг ўтказилиши алоҳида аҳамиятга молик воқеа. Йиғилиш дастуридан «Хива – Туркий дунё маданий пойтахти» лойиҳаси доирасидаги тадбирлар ҳақида ҳисобот, 2022 йил Туркий дунё маданий пойтахти ҳақидаги тақдимот ўрин олган.\nЭрик Айвраш – форум иштирокчиси (Франция):\n–Халқаро маданият форуми доирасидаги тадбирлар аъло даражада ташкил қилинган. Ушбу анжуман Марказий Осиё маданияти ва тарихи бўйича билимларимизни янада ошириш имконини берди.Ўзим артитекторман.Ўзбекистондаги маданий ёдгорликларни қайта тиклаш борасида Ўзбекистон Маданият вазирлиги билан бир неча йиллардан буён яқин ҳамкорлик қилиб келяпман. Хивада биринчи марта бўлишим. Таассуротларим бир олам. Менга айниқса халқингизнинг меҳмондўстлиги, миллий анъаналар ва урф-одатларингиз жуда ёқди. Шаҳарнинг бетакрор обидалари, ўзига хос меъморчилигини кўриб ҳайратга тушдим. Умуман Хива жаҳон туризми марказларидан бирига айланадиган сеҳрли шаҳар эканига амин бўлдим.\nГавҳар Дурдиева - Хоразм Маъмун академияси раисининг илмий ишлар бўйича ўринбосари, сенатор:\n– Хива шаҳри 1990 йилда ЮНEСКОнинг дунё маданий мерослари рўйхатига киритилган бўлиб, бугунги кунда сайёҳлар эътиборидаги энг қадимий шаҳарлардан бири саналади. Қадимий ва навқирон Хиванинг 2020 йилда турк дунёси маданияти пойтахти деб эълон қилиниши шаҳарнинг дунё миқёсида довруғини янада кенг ёйиш, қардош халқлар билан дўстлик ва ҳамкорлик алоқаларини мустаҳкамлашга хизмат қилди. Шаҳримизнинг бундай юксак мақомга эга бўлиши биз учун катта шарафдир. Бугун Хивада амалга оширилаётган улкан бунёдкорлик ишлари ана шу эътирофга мос келади. Бу эътироф ички ва ташқи туризмнинг ривожлантириш, янги инфратузилма объектлари, музей ва экспозициялар барпо этиш, сайёҳлик хизматлари экспорти ҳажмини ошириш имконини берди. Шаҳарда ташкил этилган маданий тадбирлар, хорижий ва маҳаллий журналистлар учун уюштирилган медиатурлар нафақат шаҳарни, балки бутун мамлакатимизни дунё миқёсида кенг танитди. Жаҳон жамоатчилиги юртимиз тарихи, табиати, халқимиз турмуш тарзи ва маданияти, урф-одат ва анъаналари билан яқиндан танишиш имкониятига эга бўлди.


Хитойда мажбуран электромобилларга ўтилмоқда\nТайюань шаҳри - шарқий Шаньси Хитой провинциясининг оддий маъмурий маркази. Хитойнинг бошқа шаҳарларидан ажратиб турадиган жиҳати шундаки, тез оради бу ерда ишловчи такси ҳайдовчиларнинг барчасини электромобилларга ўтказилади. Бу ҳақда шаҳар йўловчилар ташиш бўлими маълумотига таяниб, Синьхуа хабар қилди.\nХитой – аҳоли зич яшайдиган мамлакат, Тайюань шаҳри ҳам истисно эмас. Бу ерда одамлар ва машиналар жуда кўп. Такси ҳайдовчилари сонининг ўзи саккиз мингдан ортиқ. Таксопарк услубини янгилаш тўғрисида ўтган йили қарор қилинган эди.\nҲозиргача газ ёнилғиси ҳамда бензинда ҳаракатланувчи 4 мингдан ортиқ эски таксилар замонавий ва чиройли электр автомобилларига алмаштирилди.\nШаҳар ифлосланиш даражаси камаяди, такси ҳайдовчилари эса ёқилғи қуйиш шохобчалари кассасида ўз навбатларини аввалгидек узоқ кутмайди. Чунки электромобилни зарядлаш ҳақини смартфондаги махсус илова орқали тўлаш мумкин. Бир киловатт-соат нархи тахминан 900 сўм.\nХитойнинг экологик тоза энергия манбаи ҳисобига ҳаракатланувчи автомобиллар ишлаб чиқарувчилари тобора фаоллашиб бормоқда. Шу йил январь ойидан апрелгача 94та шундай “тоза” автомобиллар ишлаб чиқарилди, улардан 70 мингдан ортиғи Хитойнинг экологик тоза автомобил қурилишининг 2/3 қисмини ташкил этувчи электромобилдир.\nХитойда ҳавонинг ифлосланиш муаммоси кескинлашган. Шиддат билан ривожланаётган ишлаб чиқариш корхоналари атроф-муҳитни шу қадар ифлослантирадики, йирик саноат марказлари осмонида доим зарарли смог (йирик саноат шахарларида тутун, қурум, кул зарралари, чанг, ёнилғи буғи кабилар аралашмасидан иборат заҳарланган ҳаво) тўпланиб туради. Уларга яна автомобилларнинг чиқинди газлари қўшилади. Шуни инобатга олиб, электромобилларга мажбурий ўтилиши шаҳарликларнинг яшаш шароитларини яхшилашга қаратилган курашда самара бериши кутилмоқда.


Архивы Шеърлар - Bepul.ru\n11.01.2021 Leave a Comment on Тозалик (шеър)\nТозалик (шеър) Дўст эмас ғубор ва чанг, «Чўп» тушмасин кўзингга. Агар аксини қилсанг, Бу жабрдир ўзингга. Чанг, ғуборни барибир, Ўз ичингга ютасан. Хасталик бўлиб содир,…\n11.01.2021 Leave a Comment on Ғафлатда (шеър)\nҒафлатда (шеър) Ёз хам ўтиб бормоқда, Вақт хам пешқадам жуда. Ким харакат қилмоқда, Ким ғафлатда, уйқуда. Эсланг ўша эртакда, Ниначи. чумолини. Бўлса лоқайд, ғафлатда, Кўринг…


БМТ: аннексиядан сўнг Қримда инсон ҳуқуқлари билан боғлиқ вазият ёмонлашган\nЯрим орол Россия томонидан аннексия қилинганидан сўнг Қримда инсон ҳуқуқлари билан боғлиқ вазият ёмонлашган, дея таъкидланади БМТнинг янги ҳисоботида.\nЖиддий қонун бузилишлари орасида одамларнинг ғойиб бўлиши¸ асоссиз қамоққа олишлар, қийноқлар ва ноқонуний депортациялар бор, дейилади БМТнинг Инсон ҳуқуқлари бўйича Олий комиссари идораси ҳисоботида.\nЭкспертларнинг фикрича, Россия расмийларининг ҳатти-ҳаракатидан асосан қрим татарлари энг кўп жабр кўрган.\nЯрим оролда Россия қонунларига ўтилиши нотижорат ташкилотлари, ОАВ ва диний ҳамжамият учун мураккабликларни келтириб чиқарган. Аннексияга қарши бўлганларнинг фикрларини эркин ифода қилиш, тинч намойишлар ўтказиш ва диний эътиқодлари билан боғлиқ ҳуқуқлар бир неча бор бузилган. БМТ баёнотига кўра, буларнинг ҳаммаси Женева конвенциясига зид ва халқаро ҳуқуқ тамойилларини бузади.\nҲисоботда таъкидланишича, Қримда инсон ҳуқуқлари билан боғлиқ қайд қилинган бузилишларни самарали текшириш борасида ҳукумат ҳеч нарса қилмаган.


МЕҲРИГИЁЛИ ОПАМ - 19 October 2011 - Uzbegim Popular Magazine\nMain » 2011 » October » 19 » МЕҲРИГИЁЛИ ОПАМ\nШарофат ая саксон беш ёшдан ошди. Икки-уч йилдан буён бир жойда ўтиради.\nОёқ-қўлида қувват йўқ, шекилли, ер босолмай қолди. Аммо тиллари бийрон, ақл-фаросати теран, фикрлари тиниқ.\nҚошини айтинг, қалам чизгандай камалак. Юзлари оппоқ, ажинлари кўп эмас. Кўзи кексаликка сўз бермаган қоп-қора, ўткир. Қачон қараманг, кулиб туради.\nКунлардан бир куни она бетобланиб қолди. Бу хабар онанинг тўнғич қизига етказилди. У келди-ю, ҳол-аҳвол сўраш ўрнига: " - Марғуба, ўлимликлар тайёрми? Ҳамма нарсани олиб қўйганмисан? Билиб қўй, менда ҳеч нарса йўқ. Бувимни уйи-жойи сенга қоляптими, ўлигини ҳам ўзинг кўмасан..." - деса бўладими?\nМарғуба анграйиб қолди. Кўзлари ёшга, юраги зардобга тўлди. Тавба, бу қандай кунда бинога келган фарзанд-а? Онаси ўлмай туриб ўлдирса, молпарастлигидан бор-шудидан айриладигандай саросимага тушса. Бола ҳам шунчалик бемеҳр бўладими?\nМарғуба бу аччиқ сўзларни онасига айтолмади. Ич-ичидан эзилиб йиғлади. Ҳайрият, тиббий ёрдамдан сўнг онаси ўзига келиб, кўзини очди. Марғуба йиғламади. Онасига боқиб, кулди. Аллоҳга шукр қилди. Ахир, шу биттагина суянчиғидан ҳам жудо бўлса нима қилади?.. Ким билан сўзлашади, диллашади?\nМарғуба онасига, оиласига меҳрибон. Сабр-қаноати, иродаси, бардоши бисёр аёл. У қиз бола бўлса-да, меҳр-оқибатсиз акаси, опаси, укасидан тузукроқ чиқди. Ориятни қаттиқ тутиб, онасини оғир кунларида ёнига кириб меҳр-мурувватини дариғ тутмади. Опаси олди-сотди қилиб, уйда ўтирмайди. Акаси такаббур хотинининг дағдағасидан қўрқади. Ота-онадан андоза олган набиралар энасига қараш тугул, салом бергилари ҳам келмайди. Укаси ундан баттар. Шунинг учун она ҳам "ошим хорми, бошим хор..." дейди-ю, қизининг бағрига интилади. Майли, диёнатини ютганлар жазосини олар. Ишқилиб, онаси ўлмаса бўлди.\nАя саҳармардонлаб уйқудан уйғонади. Кечалари баъзан бедор ўйланади. Ўғлининг меҳрсизлигидан, эл-юртдан ор қилмай синглисига ташлаб ўзи гердайиб юрганидан ўкинади. Ўзича "ўғил туғдим деб, бекорга керилибман-а, мен аҳмоқ", - дейди. Лекин она учун ҳамма боласиям бирдек бола-да! Айниқса, ўғлини жуда яхши кўрарди. Кўзига тўтиё қилиб катта қилувди. Уйланиб, болали, обрўли бўлгандаги қувончларини айтмайсизми?\nЭнди ўзи ота, бобо бўлгач эса фарзандлик бурчини унутиб ўтирибди-я. Йил, ой ўтса ҳам онасини кўргиси келмаса. Бу қандай кўргулик?.. Яхшиям шу қизимни туғиб қўйган эканман, кунимга яраяпти. Бўлмаса, ғарибхоналарда юрармидим, дейди-ю, аламдан қўшиқ ҳиргойи қилиб, хумордан чиққиси келади:\nЎғил болам "мард" болам,\nКўзларингда гард, болам.\nФурсат етди, артмасанг,\nЮрак-бағринг дард, болам.\nЗор кўнглим тилиниб,\nБир келмайсан, болам-о,\nОнани ортиқ ҳиргойига қуввати етмагандай кўзларини оҳиста юмади. Юмади-ю, киприклари бир томчи ёшдан ҳўл бўлади. Марғуба уй юмушларини қилиб онасининг бошига боради. Оқ дастрўмолчаси билан унинг ёшларини астагина артади, устини ёпади. Ором олсин бирозгина дейди-ю, оёқ учида чиқиб кетади. Она ҳаммасини сезиб туради. Унсиз йиғлайди. Қизига ҳеч нарсани билинтирмайди.\nМарғубани катта-ю кичик меҳмондўстлиги, онага меҳр-оқибати, одамийлиги, инсоф-диёнати учун ҳам ҳурмат қилади. Ёши улуғ кишилар: "Болаларининг орзусини кўрсин, "ўғил бола қиз", - дея дуо қилишади.\nҲа, унга ҳам осон эмас. Эри узоқ йиллардан буён бетоб. Оёғи билан юриб, тирикчилигини қилса ҳам, дарди тутиб келганда дунё кўзига қоронғу бўлиб кетади. Ногиронлиги учун нафақа келганда яна, ўксинади...\nНа илож, бошга тушганни кўз кўраркан-да! Онасига малҳам бўлса, эрига дардкаш. Ҳамшираликдан хабари борлиги учун дарров укол қилиб, жонига ором киритади.\nМарғуба ҳамма нарсага бардошли аёл. Кечагидек ёдида: икки ёшли ўғли - Икромжонни қўшниси юк машинасида беҳосдан уриб юборди. Тиллари бийрон, оёқлари остида пилдираб юрган болажонидан бир зумда айрилиб қолди. Ўшанда у поликлиникада ҳамширалик қиларди. Бу шум хабарни эшитиб учиб келди-ю, жонсиз ётган норасидасини кўриб, вужуди музлаб қолди.\nБола ўлди... Кимлардир қотилни қамаш керак. Унга шафқат йўқ дейишди. Аммо Марғуба кучсизлик қилмади. Ичида ёниб, минг тўлғониб қайғурса ҳам тилига эрк бермади. Ахир, қўшниси ҳам болали, оилали. Атайлаб шу ишни қилмагандир?..\nТасодиф, қолаверса, пешонага ёзилгани шу бўлса, қочиб қайларга боради? Кейин у даъвогар эмаслигини айтиб, ҳайдовчини ҳимоя қилиб, уни жавобгарликка тортмасликларини чин дилдан сўради. "Умримда бировга ёмонлик қилган эмасман, бундан кейин ҳам қилмайман. Мен уни кечираман, озод қилинглар" - деди.\n...Ўша воқеадан кейин у ишламай қўйди. Қандоқ қилиб ишласин, ахир, онаси, эри бетоб... Ҳар иккисига ҳам қаров керак. Тўрт боласи эса ҳали ёш. Уларга ҳам эътибор, парвариш зарур. Аммо у бекор ўтирмайди. Қўлида гулдай ҳунари бор - дўппи тайёрлайди. Уй юмушларидан, онаси, эридан ортиниб ҳафтада ўн ва ундан ортиқ дўппи тайёрлайди. Ҳарна ҳалол меҳнатнинг баракаси яхши бўлади.\nЮрагида дард, алами кўп бўлса ҳам эл-юрт хизматидан қолмайди. Енгини шимариб, маҳалла-кўй хизматига шай. Бировга ғамидан нолимайди, гина-адоват билмайди. Йигирма уч йилдирки, рўзғорига меҳрли, ширинсўз. Фарзандларини ҳам ҳаётга, одамларга меҳр билан боқишга, шафқатли бўлишга, мусибатга бардош бериб яшашга ўргатмоқда.\nМарғуба опа, ўргилай Сиздан. Меҳрингиз, меҳридарёлигингиз учун, айланай. Сиз ҳам аёлсиз. Яхши кийинсам, ўйнаб-кулсам, дейсиз. Начора, ҳар доим ҳам бундай ишларга вақт тополмайсиз. Сизни хонадонингизда мустар бўлиб, табаррук ёшдаги волидангиз, хаста дил жуфтиҳалолингиз кутиб турибди. Муҳими, сиз кучлисиз, имонга бойсиз. Шунинг учун ҳам ҳаётга, одамларга қаттиқ меҳр қўйгансиз. Кеча-ю кундуз уларни деб яшайсиз. Бундай фидойиликни қайдан олгансиз, опажон?!\nМукаррама ҒАНИЖОН қизи,\nCategory: Adabiyot | Views: 744 | Added by: WebMaster | Tags: adabiyot | Rating: 0.0/0


Ўзбекистонда автомобил сотиб олиш муаммолари ва раҳбарнинг кулгили жавоби\nKo'rildi: 804 Qo'shildi: 13-04-17\nМутахассиснинг билдиришича, ўз вақтида етказиб берилмаган автомашина учун дилерлик корхонаси харидорга пеня тўлаши шарт.\nЎзбекистон Президенти виртуал қабулхонаси ва Халқ қабулхоналарига "Ўзавтосаноат" корхонаси билан боғлиқ 5600дан ортиқ мурожаат тушган бўлиб, уларнинг аксариятини шикоятлар ташкил этади. Кеча "Ўзбекистон" телеканалида эфирга узатилган "Мулоқот ва манфаат" номли таҳлилий кўрсатувда ана шу рақамлар тилга олинди.\nКўрсатувда иштирок этган "GM Ўзбекистон" АЖ, "Ўзавтотеххизмат" МЧЖ, "Асака" АТ банки, Давлат Рақобат қўмитаси каби соҳага алоқадор ташкилотларнинг раҳбар ва вакиллари автомобиль сотиб олишда фуқаролар дуч келаётган муаммолар ҳақида сўз юритишди. Кўрсатувда айтилишича, фуқаролар ҳозирги кунда "Дамас" ва "Каптива" автомобилларини сотиб олиш учун шартнома олишолмаяпти. Кўрсатувдаги лавҳада автосалондан машина сотиб олиш улкан муаммо эканлиги, машина чиқишини ойлаб, йиллаб кутиш одамларни қийнаб юборганлиги айтилди. "GM Ўзбекистон" АЖ бош директори вазифасини бажарувчи Рустам Ражабовнинг айтишича, бугунги кунда ички бозорда "Дамас" автомобилига талаб жуда катта ва ўтган йили 19 минг дона шу русумдаги автомобиллар сотилган. Бу йил талабнинг юқорилигини эътиборга олиб "Дамас" русумли автомобилларни ишлаб чиқаришни кўпайтириш режалаштирилган.\nМашина сотиб олиш учун пул тўлаб қўйганларнинг узоқ навбат кутишларини "GM Ўзбекистон" АЖ Маркетинг, савдо ва автосервис бўйича бошқарувчи директори Муҳиддин Султонов навбат мурожаатлар журналига асосан тузилиши, бироқ ногиронлар, уруш фахрийларининг мурожаат қилганликлари боис бу навбатлар бузилиб кетиши билан изоҳлади. Унинг айтишича, май ойидан бошлаб электрон навбат тизими жорий этилади ҳамда ҳар бир машина олувчининг навбатдаги ўрни реал вақт давомида кўриниб туради.\nКўрсатувдаги лавҳада машина сотиб олган харидор 2007 йилгача ишлаб чиқарилган машиналар билан ҳозиргиларининг ўртасида фарқ катталигини, бугунги кунда чиқарилаётган машиналарда нуқсонлар кўп учраётганлигини айтди. Бу шикоятга жавобан мутахассис завод ҳар бир машинани бир неча марта синовдан ўтказишини, дилерлик компанияси ҳам автомобилни харидорга топширишдан аввал текшириб беришини билдирди. Мутахассиснинг билдиришича, ўз вақтида етказиб берилмаган автомашина учун дилерлик корхонаси харидорга пеня тўлаши шарт. Бунинг учун харидор аввало дилерлик компаниясига, талаби бажарилмаганида Давлат рақобат қўмитасига мурожаат қилиши даркор. Кўрсатувда автомобиль сотиб олишга шартнома тузиш навбатининг очиқ ва ошкора эмаслиги, тўловларни банк пластик карточкаси орқали амалга ошириш муаммо бўлаётгани, автомобилнинг шартномада кўрсатилган муддатда берилмаётгани, жисмоний шахслар билан тузиладиган шартномаларда истеъмолчилар ҳуқуқларини чекловчи ва ишлаб чиқарувчилар манфаатига хизмат қилувчи шартлар киритилганлиги, янги автомобилда бир қатор носозликлар мавжудлиги ҳамда кредитга автомобиль сотиб олиш қийинлигидан норозилик мазмунидаги мурожаатлар ҳақида сўз борди. Лекин ушбу муаммолар бўйича мутахассисларнинг баъзи жавоблари умумий бўлди ва томошабин айрим саволларга етарлича жавоб ололмади. Ижтимоий тармоқ фойдаланувчиларидан бири кўрсатув ҳақида "Бунақа кўрсатув қилгандан қилмаган яхши. Битта саволга ҳам тўлиқ жавоб берилмади. Ҳамма саволга умумий жавоблар. Эсиз шунча вақт…" дея фикр билдирган. Бундай мазмундаги кўрсатувларнинг тез-тез тайёрланиши ва айниқса аҳоли билан бевосита мулоқот тарзида йўлга қўйилиши келгусида юқоридаги каби норозилик мазмунидаги фикрларнинг келиб чиқишига йўл қўймайди. Энг муҳими эса, халқ ўзини қийнаётган саволларга бевосита тегишли мутахассислардан жавоб олади.


Мельникофф кўргазмасига рухсат берилмади\n20 октябр 2021, Тошкент вақти: 11:46\nМельникоффнинг харобалардаги болалар акс этган суратларидан бири.\nҚирғизистон президенти Маданият бўйича давлат агентлиги раҳбарини ишдан олди. Агентлик раҳбари АҚШ фуқароси, фотограф Сергей Мельникоффнинг фотосуратлари кўргазмасини Бишкекда ўтказишга рухсат бергани учун ишдан олинди.\nСанъат билан сиёсатнинг омухтаси портловчи моддадир.\nРоссияда туғилган АҚШ фуқароси Сергей Мельникофф буни шу ҳафтада Қирғизистонда тушунди.\nУнинг Қирғизистоннинг гўзал тоғлари манзаралари туширилган фотосуратлари 11 феврал куни очилиши керак эди.\nБироқ фотограф Россия билан алоқалари тиғиз бўлган Қирғизистон сиёсатчиларининг ғазабига дуч келди.\nРоссия Қирғизистонга 2 миллиард долларлик сармоя ва қарз ваъда қилган.\nҚирғизистон парламентининг 3 феврал кунги мажлисида "ақжўл"чилар Мельникоффнинг ўзини, унинг кўргазмасини ўтказишга рухсат берган амалдорларни кескин танқид қилди.\nПарламент мажлисидан кейиноқ президент Бакиев Маданият бўйича давлат агентлиги бошлиғи Султан Раевни ишдан бўшатди.\nЎзини ҳимоя қилар экан, Раев парламент олдида бундай деди:\n- Сергей Мельникоффни Қирғизистонга 2009-йилнинг 3 мартида президентнинг собиқ маслаҳатчиси Айдаралиевнинг қизи Қирғизистон тўғрисида фотоальбом чиқариш ҳамда Бишкекда кўргазмасини ўтказиш мақсадида таклиф қилган. Китоб "Қирғиз замини" деб аталади. Олдинда китоб тақдимотини ўтказиш турибди. Бу китобни чиқариш юзасидан давлат туризм агентлиги 100 минг долларлик контракт тузган ва китобни нашрдан чиқарган.\nМельникоффнинг фикрича, Раевдан қутулиш ниятида бўлганлар учун фотокўргазма жанжали яхши баҳона бўлди.\nФотографнинг айтишича, уни Қирғизистонга президент маъмурияти таклиф қилган.\n54га кирган Мельникофф Россиядан АҚШга 1980 йиллар охирларида кўчиб кетган. Қирғизистонга сўнгги 10 йил давомида тез-тез келиб турар, бу мамлакатнинг гўзал табиатини суратга туширар эди.\nУнинг каттайтирилган бир сурати президент Бакиевнинг иш кабинетида осиғлиқ туради.\nМельникофф ўзининг Gulag.ipvnews.org сайти билан ҳам танилган бўлиб, унда фотограф Россия раҳбарияти тўғрисидаги кескин танқидий руҳдаги материалларни эълон қилиб келади.\nУ Қирғизистон парламентининг қарорига айнан ўзининг Россияга муносабати сабаб бўлганига ҳайрон эканлигини билдирди:\n- Мен ўзимнинг Россия ҳокимиятидагиларга муносабатим танқидий эканлигини инкор этмайман. Бироқ бу мен билан Россия ҳукмдорлари ўртасидаги ишдир. Нима учун бу ишга Қирғизистонга аралашганига ҳайронман. Ваҳоланки, мен ҳеч қачон Қирғизистон ҳуждудидан туриб сиёсий мазмундаги танқидий гаплар айтмаганман, чунки мен чет элликман ва бошқа давлат ҳудудида турибман. Учта университетни, тамомлаганман, хусусан журналистик маълумотим ҳам бор. Шунинг учун Худога шукур, оғзимдан нима чиқишини назорат қила оламан. Ўз мамлакатим – АҚШ ҳудудида айтган гапларим учун мен ўз мамлакатим қонунлари олдида жавоб бераман.\nҚирғизистонлик баъзи расмийлар парламент қарорини танқид қилмоқда.\nУлардан бири, Қирғизистон президентининг собиқ маслаҳатчиси Асилбек Айдаралиев бундай деди:\n- Россияни ёмонлайдими, Чеченистон ё Грузияними – бу унинг шахсий иши. Бунга ҳар бир одамнинг ҳуқуқи бор ва бу ҳуқуқ конституцияда белгилаб қўйилган. Лекин мен унинг фотоальбомларини кўрганман. Жуда чиройли суратлар ва улардан фойдаланиш керак. Мафкура масаласи, унинг бирон бир давлатга муносабати масаласи бунга аралаштирилмаслиги керак.


Марказий Осиёнинг Орол денгизи ҳавзасидаги сув муаммолари: ўтмишга назар - UzAnalytics\nСанта-Крус шаҳридаги Калифорния университети доценти Майя Петерсоннинг Pipe Dreams: Water and Empire in Central Asia’s Aral Sea Basin (“Беҳуда орзулар: Марказий Осиёдаги Орол денгизи ҳавзасидаги сув муаммолари ва империя”) китоби Кембриж университети нашриётида 2019 йилда чоп этилган эди. Унда ўша давр технологиялари чўлларни унумдор қишлоқ хўжалик ерларига айлантиришига ишонган муҳандислар, олимлар, сиёсатчилар ва тадбиркорларни ҳаяжонга солган мелиорацияга оид эришиб бўлмас орзулар ҳақида ҳикоя қилинади. Пировардида ушбу орзулар Орол денгизи қуришига сабаб бўлди. Марказий Осиё ландшафтининг Россия империяси ва Советлар даврида амалга оширилган сув энергетикаси лойиҳалари ёрдамида ўзгариши чўлларга замонавий ҳаётни олиб келди, шу билан бирга, улар мустамлакачилик эксперименти – тажрибасини ҳам ёдга солади. Майя Петерсон китобида иккала даврга мансуб мелиорация тарихига назар солади.\nМайя Петерсон ўз китоби ҳақида New Books Network подкастида батафсилроқ фикр юритади, қуйида ўша подкаст мазмуни умумлаштириб, таржима қилиниб, эътиборингизга ҳавола қилинмоқда.\nМайя Петерсон Санта-Круз шаҳридаги Калифорния университетида тарихдан сабоқ беради. Унинг илмий қизиқиши Россия ва Марказий Осиё тарихи, шунингдек, атроф муҳит, илмий технологиялар ва тиббиёт тарихи билан боғлиқ. Айниқса, бир замонлар майдони бўйича дунёдаги тўртинчи кўл ҳисобланган Орол денгизи фожиаси Петерсонни қаттиқ қизиқтириб қолди. Денгизнинг йўқ бўлиб кетиши дарёлар оқимини бошқа ёққа буриш бўйича лойиҳалар амалга оширилиши билан боғлиқ. Бундай ҳатти-ҳаракатлар оқибатида олинган сувдан гидроэлектр станциялари, сув омборлари, шунингдек, пахта далаларини суғориш эҳтиёжлари учун фойдаланилди. Оқибат шу бўлдики, 1980-йилларга қадар Орол денгизига бориб қуйилган Марказий Осиёнинг 2 та асосий дарёси – Амударё билан Сирдарё унга етиб бормай қолди ва денгиз қурий бошлади.\nПетерсон илмий ишида Москва ва Марказий Осиё давлат архивларидан излаб топган материаллардан фойдаланади. Масалан, Вахш шаҳридаги архивда у деҳқонлар, фермерлар ва қурилиш объектининг оддий ишчилари ҳақида бўямай-бежамай ҳикоя қилинган маҳаллий совет газетаси материаллари билан танишади.\nПетерсон китобида Орол денгизи йўқ бўлиб кетишидан олдинги тарихга кўпроқ эътибор қаратади. Масалан, унинг фикрича, Орол денгизининг қуриб қолиш тарихини Амударё ва Сирдарё ўзанларини ўзгартириш бошланган 1960-йиллардан эмас, Марказий Осиёни истило қилиниши, кейинчалик эса Совет Марказий Осиёсини ташкил қилиш бошланган 1860-йиллардан бошлаб кўриб чиқиш лозим. Петерсон воқеалар солномасини Орол денгизи саёзлашиб қолишидан олдин рўй берган даврдан бошлаб юритади.\nМуаллиф давлат архивларидан йиққан воқеаларни мисол тариқасида келтиради: у кўп йиллар Тошкентда яшаган ва ҳаётининг кўп қисмини Марказий Осиёдаги қурғоқчил ерларни суғоришга бағишлаган Николай Константинович Романов (2-боб); Чу дарёси (Чу водийси Қозоғистон билан Қирғизистон ўртасидаги чегарада жойлашган), Еттисув, Россия ва Марказий Осиёни ғалла конига айлантириши керак бўлган кенг миқёсли ирригация лойиҳаси ва озиқ-маҳсулотлари ўрнига пахта етиштираётган фермерларнинг оч қолиш муаммосини ҳал этиш, аммо Биринчи жаҳон уруши ҳамда уни изидан рўй берган инқилоблар ва фуқаролар уруши сабаб лойиҳа фақат 1930-йилларда давом эттирилиб, буғдой ёки бошқа донли экинлар ўрнига қанд лавлаги етиштирила бошлагани (4-боб); Тожикистон жанубидаги Вахш ГЭС қурилиши ҳамда Советларнинг режаси бўйича пахтанинг қимматбаҳо Миср навларини етиштириш қўшни Афғонистонга намуна бўлиб хизмат қилиши ва шу тарзда уни социализм қуриш йўлига йўналтириш кўзда тутилгани (6-боб) ҳақида ҳикоя қилади. Петерсон қолган бобларда минтақа тарихига эътибор қаратади: у Марказий Осиёнинг истило қилиниши ва мустамлака ҳудудига айлантирилиши; сув ресурсларини бошқариш ва улардан фойдаланишнинг янги усуллари; давлат бошқарувининг янги усуллари ва советча бошқарув усулига ўтиш; илдизи Марказий Осиёни ўзгартириш хусусидаги дастлабки орзуларга бориб тақаладиган минтақани модернизация қилиш ва ўзгартиришга уринишлар ҳақида ҳикоя қилади. Хотима қисмида муаллиф 1960-йиллар, Орол денгизининг қуриб қолиши, шунингдек, замонавий Марказий Осиё тўғрисида сўз юритади.\nПетерсон фикрича, Россия империясининг XIX аср тараққиёти хусусида европаликлар ва америкаликларга ўхшаш тарзда йиғувчи овчилар ва чорвадор кўчманчиларга мансуб халқлар қишлоқ хўжалиги билан шуғулланиши ва ўтроқ ҳаёт кечириши керак ва бу албатта замонавий саноат жамияти даврига олиб келади, деган тасаввури бор эди. Шу тариқа Марказий Осиё халқларини минтақанинг қишлоқ хўжалиги билан шуғулланиш мумкин бўлмаган ҳудудларида ҳам деҳқончилик билан шуғулланишга ишонтиришга ҳаракат қилинган. Суғориладиган деҳқончилик ўтроқ жамият қуришнинг ягона усули сифатидаги мантрага айланиб қолган эди.\nМарказий Осиёда, асосан, қурғоқчиликка мослашувчан қишлоқ хўжалик экинлари етиштирилган, ҳатто шу ҳолатда ҳам уларни етиштириш бўйича ўзига яраша чекловлар мавжуд бўлган. Экин тури ва минтақанинг уни экишга яроқли ҳудудига қараб, суғориш тизими ишлаб чиқилган ва у ҳар бир экин керакли вақтда зарур сув миқдорини олишини кафолатлаган. Шунинг учун қўшимча сув талаб қилинадиган бегона экин етиштиришнинг иложи бўлмаган, чунки мавжуд сув ресурслари айрим экинлар эҳтиёжи учун тақсимланган.\nМарказий Осиё дарёлари Россияда ҳам муайян қизиқиш уйғотган. Улар лойқа ва камсув бўлишига қарамай, уларга жануб билан савдо муносабатлари ўрнатиш мумкин бўлган потенциал савдо артериялари сифатида қаралган. Шунинг учун ХХ асрда Амударё оқимини Каспий денгизи билан боғлаш ва Қорақум каналини қуриш тўғрисида қарор қабул қилинган. Чўлдан ўтадиган канал сувни ўтказмайдиган воситалар билан қопланмагани учун унинг кўп қисми исроф бўлади: у ё Туркманистон чўлида буғланиб, ёки қумга сингиб кетади. Шу тариқа дарёлардан савдо йўллари сифатида фойдаланиш муваффақиятсизликка учрагани улар ўрнига темир йўлдан фойдаланишга олиб келди, каналлар эса бўш ерларни суғоришга йўналтирилди.\nМарказий Осиёда бўш ерларни тиклаш Россия империясининг ўз мавқеини мустаҳкамлашга хизмат қилиши керак эди. Бироқ ўйланган нарса амалга ошириш оғир бўлган юмушга айланди, чунки унинг муҳандислари сув аввалбошданоқ мўл-кўл бўлган жойларда (Масалан, Санкт-Петербургда) ишлашга ўрганган эди. Дастлаб сув бўлмаган жойга уни олиб бориш жуда мураккаб иш бўлган. Масалан, Мирзачўлни тиклаш иши барбод бўлди, чунки кўпгина жойлар шўрлангани ва шўрхок бўлгани учун ер экин-тикин етиштириш учун яроқсиз эди. Сув тузга сингмас, юзада ўша ер экин экиш учун яроқсизлигини англатувчи қатқалоқ ҳосил бўлар эди. Бироқ, нега Мирзачўлни тиклашга қайта-қайта киришаверилгани тушунарсиз бўлиб қолди.\nЧўлларни воҳаларга айлантириш учун бундай уринишлар дунёнинг бошқа кунжакларида, масалан Америка, Австралия, Франция, Шимолий Африкада ҳам рўй берган: кўплаб муҳандислар, чўлларни суғориш бўйича универсал билимларга эга бўлдим ва уларни бир зайлда исталган тупроққа нисбатан қўллашим мумкин, деб хато ўйлаган. Аксарияти тубжой аҳоли тажрибасини ўрганмаган, ўша тубжой аҳоли вакиллари ўзи яшаб турган жойда сув ресурсларидан оқилона фойдаланиш бўйича муайян билимларга эга бўлган бўлса ажаб эмас. Лекин Ғарб муҳандисларини кўпроқ миқёс муаммоси қизиқтирар ва улар улкан ер майдонларида қўллаш мумкин бўлган ирригация тизимини яратишга интилаётган эди.\n1917 йил инқилобидан олдин Марказий Осиёда оммавий қўзғолон рўй берди ва кейинчалик кўчманчи аҳолининг бир қисми 1920-йиллар бошида Хитой билан чегарани кесиб ўтди. Большевиклар ўз навбатида уларни қайтариб, пахта ишлаб чиқаришни йўлга қўйишга ҳаракат қилар, чунки дунё пахта бозорида ушбу маҳсулотга бўлган талаб ортиб бораётган, кўплаб мамлакатлар бозор етакчиси бўлган Америка билан рақобатлашиш пайига тушиб қолган эди. Шўролар ҳукумати АҚШдай капиталистик мамлакатга қарамликдан қутулишга ҳаракат қилаётган эди.\n20-йилларда ирригация лойиҳаларининг улкан қисми чет иш кучига қарам бўлган: одамлар Афғонистон ва Хитойдан мавсумий ишга келар, сўнгра уйларига қайтиб кетар эди. 30-йилларда Марказий Осиёнинг қўшни мамлакатлар билан алоқалари деярли узилиб қолди, бироқ иш кучи сифатида 30-йилларда Украина ва бошқа республикалардан Марказий Осиёга кўчиртириб келинган кишилар меҳнатидан фойдаланилди.\nШу тариқа улкан ҳудудлардаги ирригация лойиҳаларининг барқарорлиги Шўро ҳокимиятининг Марказий Осиёдаги асосий муаммосига айланди: кичик ер майдонларида тўпланган ижобий тажриба улкан ҳудудларда иш бермаётган эди. Биз ҳозирги кунда ҳатто АҚШда ҳам шунга ўхшаш муаммоларга дуч келяпмиз, чунки технологиялар ҳаётимизни енгиллаштириш ва яхшилаши мумкин деб ҳисоблаймиз. Петерсон фикрича, сув ресурсларидан улкан миқёсда оқилона фойдаланишга ҳаракатлар (ҳатто зарур технологияларни қўллаган тақдирда ҳам) сув сарфи ва тоғларга ёққан ёғин миқдорига қарамлик сингари фундаментал муаммоларни ҳал эта олмайди.\nМайя Петерсон китобини Калифорнияда ёзиб тугатган эди, ушбу штат асосий чучук сув захиралари баланд тоғлардаги музликларга “бекитилгани” ва фермерларининг баҳорда қор эришини кутиб ўтириши билан Марказий Осиёга ўхшаб кетади. Шунинг учун Калифорнияда каналлар ва сув резервуарлари барпо қилинган, аммо бу қурғоқчилик ва тоза ичимлик сувидан фойдаланиш муаммосини ҳал этгани йўқ. Гарчи Орол денгизи фожиаси миқёси улкан бўлса-да, сув муаммолари бутун дунё бўйлаб тобора кескинлашиб бормоқда ва уларни ҳал этишнинг ягона йўли йўқ. Китоб номида “pipe dreams” – “беҳуда орзулар” ибораси ишлатилгани сабаби шу.\nСурат манбаси: italia-ru.com\n Мантра (санскр. मन्त्र) – санскрит тилидаги товушлар, алоҳида фонемалар ёки сўзлар гуруҳи бўлиб, амалиётда қўлловчилар фикрича, резонансли (тана аъзоларини фаоллаштиради), руҳий ва маънавий қувват беради.


Месси ва Роналдуга бас келган охирги қаҳрамон. Бир афсона тарихи\nЧоршанба, 20 Декабр\n17 декабрь куни Кака футболчилик фаолиятини якунлагани ҳақида расман эълон қилди.\nКейинги 10 йил мобайнида Криштиану Роналду ва Лионель Мессидан бошқа футболчи «Олтин тўп» олишини тасаввурига келтира олмайдиган мухлислар авлоди етишиб чиқди. Бу икки футболчи 2008 йилдан буён 5 мартадан дунёнинг энг яхши футболчиси унвонини қўлга киритган. Уларнинг бирини ўзга сайёралик дейишади, иккинчиси замонавий футболдаги атлетизм намунаси. Шу омиллар уларнинг гегемониясини яққол ифодалайди.\nЛекин бу икки футболчини ўз вақтида Кака ортда қолдирганди. У «Олтин тўп»ни қўлга киритган охирги «ерлик» бўлиб қолмоқда. Бразилиялик бу футбол афсонаси 2007 йили Карло Анчелотти «Милан»ининг етакчиси сифатида тақдирланганди. У Чемпионлар Лигасининг 2006-07 йилги мавсумида энг яхши тўпурар бўлган, якунда жамоа билан чемпионликка эришганди. 2007 йили Месси ва Роналду ҳам «Олтин тўп» учун даъвогарлик қилган, аммо улар Какадан ортда қолишганди.\nНогиронлик ёқасидан катта футболга\n2000 йилда Каканинг нафақат футболчи сифатидаги келажаги, балки ҳаёти ҳам хавф остида қолганди. У ҳали 18 ёшда эди, «Сан-Паулу»нинг истиқболли футболчиси эди. Кунлардан бирида у бассейнда дўстлари билан гаров боғлайди - улар трамплиндан ким яхшироқ сакраши бўйича мусобақалашишади. Аммо бассейн кичик эди, бўйи 186 см бўлган Рикарду (унинг тўлиқ исми Рикарду Изексон дус Сантус Лейти - танишлари уни осонгина қилиб Кака деб чақиришган) эса буни ҳисобга олмайди ва боши билан бассен тубига бориб урилади. Унинг бўйни қайрилади ва қонга беланади.\nШифохонада рентген қилинади, шифокор хурсанд қилувчи гап айтмайди: унинг бўйин умуртқаси синганди. Кака жилмайиб сўрайди: «Эртага машғулотим бор. Мен қачон футбол ўйнай оламан?». Шифокор қовоғини уйиб қарайди: «Омадинг бўлса юриб кетасан. Бошқа гап айта олмайман».\nБразилиялик футболчи икки ойни палатада ўтказади, у деярли юрмайди. Аммо унинг организми (балки ишончи) кучлилик қилади, декабрь ойи охирида Кака катта қадамлар ташлаб уйига йўл олади. У билан Янги йил арафасида хайрлашаётган шифокор шундай деганди: «Сен жуда омадли экансан. Сен билан рўй берган иш - мўъжиза». Футболчи болалигидан кучли эътиқодга эга бўлган ва доимо такрорлаган: «Мен Исога тегишлиман». 2001 йилнинг январидаёқ Кака «Сан-Паулу» таркибида дебют қилади, 1,5 йил ўтиб, Бразилия терма жамоаси билан бирга Жанубий Корея ва Япония майдонларида ўтказилган 2002 йилги жаҳон чемпионатида ғолиб чиқади.\nБолалик, ўсмирлик ва ёшлик\nКака одобли ва ювош болакай бўлган. У аксар ватандошларидан фарқли равишда оқ танли ва бадавлат оила фарзанди эди. У яхши таълим олди, у болалигидан художўй эди. Барча ўртоқлари уни ёқтиришар, уникига компьютер ўйнагани келишарди. Ҳатто у уйда йўқлигида ҳам келишарди, чунки, уларнинг кўпчилигида машғулотлардан кейин уйга етиб олиш учун пул бўлмасди.\nҚолаверса, Кака футболни зўр ўйнарди. У кўзидаги муаммоларга қарамасдан тўп билан жуда зўр муомала қиларди ва шу туфайли у 12 ёшида «Сан-Паулу» футбол мактабига киради. Аввалига у эрталаб ўқиб, кечқурун шуғулланарди. Кейин машғулотлар эрталабга кўчирилади, Кака бошқа мактабга ўтади. Якунда эрталаб ва кундузи машғулотларда бўладиган, ўқиш учун фақат кечқурун вақт қоладиган бўлди. Кака кечқурун уйга қайтар ва дарсларни қилишга ўтирарди.\n«Милан» скаути Леонардо Какани жаҳон чемпионати бошланишидан аввалроқ пайқаганди – йигитча ҳар икки ўйинда гол урар ва бошқа сафдошларидан ўзининг ақлли ҳаракатлари билан ажралиб турарди. «Сан-Паулу»да Какани Плейбой деб аташарди — чунки у оқ танли оиланинг эркатой фарзанди эди. Бразилияда бу сўз шундай маънода қўлланарди. Бошқача маънодаги плейбой сўзи Какага мос эмасди. У 23 ёшида болаликдаги дўстига уйланди. Кака оила қургач, янада сермаҳсуллик кўрсата бошлайди – «Сан-Паулу» сафида 125 ўйинда 47 гол. «Милан» иккиланмасдан унинг учун 8,5 млн евро тўлайди.\n«Сан-Паулу» футболчисини Арсен Венгер ҳам пайқаганди, аммо ўшанда француз мутахассис бу ёш плеймейкерга ишонч билдирмаган. 17 ёшида Кака Туркияга кетиши ҳам мумкин эди, аммо «Газиантепспор» унинг учун 1,5 млн евро тўлашни истамайди. Барчаси 2002 йилги жаҳон чемпионатидан кейин ўзгарди. Кака Роналдо, Роналдиньо ва бошқа юлдузлар билан Бразилиянинг турнирдаги бешинчи чемпионлигини нишонлайди.\nКака аввалига кўзларига ишонмайди. Унга Флорентино Переснинг ўзи қўнғироқ қилади, аммо 20 ёшли футболчи бунгача «Милан» таклифини қабул қилиб бўлганди.\nАнчелотти билан танишув\nКарло Анчелотти «Preferisco la Coppa» («Кубокни афзал кўраман») номли автобиографиясида Кака билан биринчи учрашуви ҳақида ёзади: «Менга эндигина бир бразилиялик йигит ҳақида гапиришганди, аммо мен унинг ўйинларини ҳали кўрмагандим. У ҳақда билмасдим, фақат исмидан бошқа. Рикарду Изексон дус Сантус Лейти - бундай исм кўпроқ руҳонийларга мос эди. «Милан» уни трансфер қилди, биз уни дарҳол Италияга олиб келиш керакми ёки яна маълум муддат «Сан-Паулу»да қолдириш керакмилиги ҳақида ўйлай бошладик. Ниҳоят, мен унинг келишига розилик бердим. У келганида бошимни чангаллаб қолдим: у аҳмоқона соч турмагида ва кўзойнакда эди. У спортчига эмас, аълочи талабага кўпроқ ўхшарди. Унга фақат қўлтиғида китоблар етишмаётганди. Ёрдамчимга дедим: «Яхши, Эразмусга (Европа Иттифоқининг университетлараро талабалар ва ўқитувчилар алмашиш бўйича академик дастур) хуш келибсизлар. Агар у тўп билан ҳам яхши муомала қилса, ёмон бўлмасди».\nАммо Кака кийимини алмаштириб, майдонга тушиб келганида, мен ҳайратда қолгандим. У жангчига айланганди. Биринчи машғулотдаёқ Женнаро Гаттузо унга ташланди, аммо Кака унинг зарбаларига дош бера олди ва тўпни йўқотмасдан югурди. Бу вақтда Рино ерда ётар ва энг юмшоқ сўзлари билан уни сўкарди. Унинг сўзларини одатдаги одамлар тилига шундай ўгириш мумкин эди: «Оилангга хуш келибсан, ука». Кака яна чопишда давом этди ва тажрибали Нестани алдаб ўтиб, 30 метр масофадан тўпни дарвоза тўрига жойлади. Бу ақл бовар қилмас ҳодиса эди. Биз унинг кўзойнагини ечдик ва қизил-қора футболка кийдирдик. У эса футбол сеҳргарига айланиб қолди».\nАлешандре Патунинг қийин танлови\n2007 йилда «Милан» яна бир ёш бразилиялик футболчини - Алешандре Патуни сотиб олди. 18 ёшли бу футболчи дебютидан кейин жамоа кийим алмаштириш хонасида қийин танлов қаршисида қолади. У шундай эслайди: «Роналдо сумкасидан ялонғоч аёллар сурати билан тўлган журнални олиб, бурнимга ниқтади ва ўзининг ёки хонасига иконалар суратини осадиган Каканинг гуруҳидан бирини танлашим кераклигини айтди. У айнан шундай деди: «Бизда икки танлов бор - ёки дискотекага ёки черковга борасан». Мен кўп иккиланмадим - ёш эдим».\nРуҳоний бўлиш истаги\nЎзининг ягона «Олтин тўп»ини олишдан аввал, 2007 йилнинг ноябрида Кака Италиядаги нашрлардан бирига берган интервьюсида ишонч билан, футболчилик фаолиятини якунлагач, руҳоний бўлмоқчилиги ҳақида айтганди. «Мен жуда хоҳлайман. Бунинг учун аввал назарияни ўрганишим, курслардан ўтишим ва Библия билан чуқур танишишим керак. Мен шу китобни қўлимда кўтариб ўсганман, мен бошқа кишиларни ҳам у билан таништиришни истайман. Бассейнда рўй берган бахтсиз ҳодисадан кейин менинг эътиқодим янада кучайган».\n2007 йил майининг илиқ кечасида Кака Афинадаги «Олимпийский» стадионида тиз чўкканча турарди. Унинг кўзлари юмуқ, қўллари осмонга кўтарилган, футболкаси кўксида эса «Мен Исога ишонама» ёзуви битилганди. Бир неча дақиқа аввалроқ арбитр Ҳерберт Фандель Чемпионлар лигаси финалида «Милан» «Ливерпуль»ни мағлуб этгани ҳақидаги ҳуштагини чалганди.\nТелеэкранлар қаршисидаги миллионлаб кишилар бир неча йил ичида Кака Европа футболи юлдузига айланганига гувоҳ бўлиб туришарди. У Дида, Кафу, Мальдини, Пирло, Индзаги, Шевченко ва бошқа юлдузлар етакчисига айланганди. Унинг «Олд Траффорд»да «Манчестер Юнайтед» дарвозасига урган голи бу йигит футбол даҳоси эканини исботлаганди.\nКака «россонери» ўйинига тезда мослашиб кетди, у ярим ҳимоя ва ҳужумнинг боғловчисига айланди. Аввалига у Руи Кошта ва Ривалдодан сабоқ олди. Футбол фахрийлари ёш Какага турли эпизодларда қандай ҳаракатланиш кераклигини, рақиб таъқибидан қандай қочиш ва бўш ҳудудларда қулай очилишни ўргатишарди. Кейинги бир неча йил ичида Кака Европа футболидаги асосий юлдузга айланди.\nКака «Милан»га келиши биланоқ Италия чемпиони бўлди, у А Серия ўйинларида 10та гол урди. Кейин яна Италия чемпионатидаги ғолибликлар, Чемпионлар Лигаси кубоги ва «Олтин тўп». 2007 йилда у Месси ва Роналду иккиси биргаликда тўплаган овозлардан икки баробар кўпроқ овоз олганди.\nБу юлдуз футболчи ҳеч қачон можароларга аралашмаган. У ҳар куни ибодат қилар, черковга ва фондларга хайрия қилар, ўйинлар ва машғулотлардан кейин тўғри оиласи бағрига қайтарди. Кака паппараццилар ва сариқ матбуот учун қизиқарли шахс эмасди.\nЧемпионлар лигасидаги ғалабадан икки йил ўтиб, Кака «Сантьяго Бернабеу»даги журналистлар билан тўлган залда жилмайиб ўтирар, унинг ёнида Криштиану Роналду ҳам бор эди. Бу икки юлдуз катта пуллар эвазига «Реал»га келган, энг қимматбаҳо футболчиларга айланишганди.\n«Милан» молиявий қийин аҳволга тушиб қолгач, асосий футболчисини 68 миллион еврога сотишга мажбур бўлганди. Бундан аввалроқ «Манчестер Сити» Кака учун 100 миллион евро тўламоқчи бўлган, аммо футболчи бу жамоанинг истиқболига ишонмаган ва Англияга бормаганди.\n«Реал»да эса бутунлай бошқача вазият эди, бу ҳар қандай ўсмир орзусидаги клуб эди. Каканинг тақдимотига 60 минг томошабин йиғилди, у Рауль Касильяс ва бошқа жаҳон юлдузлари билан бир жамоада тўп сурадиган бўлди.\nКака юлдузли таркибга тезда қўшилиб кетди, у Криштиану Роналду билан яхши жуфтлик ҳосил қилганди. Аммо у аввалги Кака эмасди, у Мадрид клуби футболкасида ўзини қизил-қора футболкадаги каби ҳис қила олмасди. У Мадридда асосий юлдуз эмасди, кўплаб юлдузлардан бири эди. Қолаверса, унга бу ерда кичик жароҳатлар безовта қила бошлади ва кўплаб ўйинларни ўтказиб юборишга тўғри келди. Кака икки марта тиззасини операция қилдирди, шундан кейин у янада кўпроқ жароҳат ола бошлади.\nКунлардан бирида Флорентино Перес Каканинг олдига келиб, унинг Мадриддаги муаммоси ҳақида сўрайди. У гап фақат ўзида эмаслигини айтади. Энди рақиблар майдонда унинг ҳаракатларини олдиндан билиб қола бошлашганди. Какани Мануэль Пеллегрини ҳам, ундан кейин келган Жозе Моуриньо ҳам қўллаб-қувватлайди, улар ҳамиша футболчи томонида туришади, ёрдам беришади, қўнғироқ қилиб, сабр қилишга ва хотиржамлик сақлашга чақиришади.\nКаканинг ўзи ҳам аввалги формасига қайтиш учун тинимсиз машғулот ўтказар, одатдаги режимга амал қиларди. У уйга қайтганида ҳам машғулотларни тўхтатмасди. Аммо унинг ўйини чиқмасди. Кейин Мадридга Месут Ўзил келди ва бразилиялик футболчи захирага михланди.\n2013 йилда Кака «Милан»га қайтди. Афсуски, унинг «Милан»даги юлдузли онлари ортда қолганди.\nЖамоа ҳам ўртамиёнага айлана бошлаганди бу вақтга келиб. «Сан Сиро»даги ёмон бўлмаган мавсумни ўтказгач, Кака Европада ортиқ қолмасликка қарор қилди ва океан ортига – «Орландо Сити»га йўл олди. «Милан» уни афсона каби кузатди.\nАҚШ Кака учун катта «асал ойи» каби бўлди. Ундан энди жон-жаҳди билан ўйнаш талаб этилмасди ва у энди ҳар ўйинда соғлиғини хавф остига қўймасди. У майдонга чиқиши ва керакли вақтда керакли жойга тўпни етказиб бериши, қулай вазиятлардан гол уриши, америкаликларни ўз техникаси билан хушнуд этиши кифоя қиларди.\n3 йил давомида Кака ўзини қониқтириш учун ўйнарди ва ўз фаолиятининг якунига қараб борарди. Охирги йилларда уни оғриқлари безовта қила бошлади, толиққан организм энди дам олишга муҳтож эди. Буни Кака тўғри тушунарди. У ўз ҳаётидаги охирги ўйин олдидан кўз ёшларини тия олмади.\nУ ҳамиша худо уни тўғри йўл томон йўналтирганига ишонарди. Унинг ҳаётий қарашларини ҳисобга олмаган ҳолда ҳам айтиш мумкинки, Каканинг футболчилик фаолияти идеал даражада бўлди. Камсуқум ва озғин йигитча меҳнат қилиб, ишонч билан орзуларга етишди.\nУ 35 ёшда футболдан кетди, унинг эски жароҳатларини ҳисобга олсак, энди футбол ўйнаш қийин эди. У энди келгусида футбол мураббийи бўлиши ёки хайрия ишларига берилиши мумкин. Аммо бир нарса ўзгармайди – Кака миллионлар хотирасида бошқа ҳеч бир футболчига ўхшамас қиёфада қолмоқда. У футбол сеҳргарларидан бири бўлганди.\nҲозирги мухлислар авлоди Криштиану Роналду ва Лионель Мессидан бошқа футболчи «Олтин тўп» олишини тасаввурига келтира олмайди. Кака эса уларни осонгина ортда қолдирганди.\nМессини ортда қолдириш\nБразилия ва Аргентина рақобати - қуёшнинг чиқиши ва ботиши каби абадий. 2006 йил Лондонда бу икки терма жамоа ўртасида ўртоқлик учрашуви ўтказилганди. Ўшанда Лионель Месси ўзини лапашангга айлантиришганини танасида ҳис қилганди. Ўйинда тўла устунлик қилган пентакампионлар Эланонинг иккита аниқ зарбаси эвазига ўйин охирида 2:0 ҳисобида олдинда эди. Шу маҳал тўп Какага келиб тушади, майдоннинг иккинчи қисмида турган футболчи аргентиналиклар дарвозаси томон чопади, уни Лео 50-60 метр масофада таъқиб қилиб боради, аммо ета олмайди. Кака эса рақиб жарима майдонига кирар-кирмас аниқ зарба бериб, ҳисобни 3:0 кўринишига келтиради. Шундан кейин бир неча марта Какага қарши ўйнаган Месси унга яқинлашмасликка ҳаракат қилган. У ўша омадсиз пойгани унута олмаган.


Эктор Купер: «Футболчилар менинг фалсафамга ишонишмаса, мен қўл бераман, қучоқлайман ва кетаман...»\nЎзбекистон – Сурия ўйинидан олдинги матбуоти анжуманининг иккинчи қисмида Эктор Купер ОАВ ходимларининг саволларига жавоб берди. Мураббий футболчилар унинг фалсафасига ишонишмаса, кетишини айтди.\n«Аввало олимпия терма жамоасини ғалаба билан табриклайман. Эртанги ўйин ЖЧ саралашидан олдинги охирги ўйин бўлади. Бизнинг ўйлаб қўйган режаларимиз бор. Улар кичик деталлар, лекин синаб кўриш учун арзирли. Эртага имкон борича кўпроқ футболчиларни синаб кўрмоқчиман. Кўпроқ футболчиларни ўрганишим керак. Рақибни ҳурмат қилган ҳолда фақат ғалаба ҳақида ўйлаётганимизни айтмоқчиман.\nБиз позитив бўлишимиз керак. Ҳозиргача қилган ишларимиз самара беришига умид қиламан. Сурия билан ўйинда биз учун натижа муҳим эмас, асосийси ўйинларни шакллантиришиз керак. Умид қиламан, саралаш бошланганда бизнинг ўйинимиз шаклланган бўлади.\nЗотеев ва Тўхтахўжаев ўйнамаяпти? Мен уларнинг имкониятини яхши биламан, лекин бу футболчиларга ҳам имкон беришга ҳаракат қиламиз. Вазиятдан келиб чиқиб, йиғинга келган ҳаммани ўйнатишга уринамиз. Йиғин давомида фақат футболчиларни синаб кўриш билан чекланишим ҳам мумкин эди, лекин мен натижа ҳақида ҳам ўйлашим керак. Ҳар иккисини уддалаш эса мураккаб.\nТуркия Францияни ҳам 2:0 ҳисобида енгганидан сўнг хурсанд бўлиш ҳақида ўйлаганим ҳам йўқ. Туркия Францияни енггани бизга ҳеч нарса бермади. Туркия – Франция ўйинини кўргач, мен туркларга қарши жуда ёмон ўйнамаганимизни англадик. Биласизми, Туркия Францияга 4 та гол уриши мумкин эди.\nЯқинда бир одам билан Игорнинг КХДРга урган голи ҳақида гаплашдим. У Игорь дарвозабоннинг хатосидан кейин гол урганини айтди. Ҳа, дарвозабон хато қилди, лекин Игорь ўша вақтда тайёр бўлиб тургани учун гол урди. Футболда ҳамма нарсани эътиборга олиш керак. Ўша ватда Игорь бўшашганда, гол ура олмасди.\nМиллий жамоада «А» режа «Б» режа, «С» режа деган нарса йўқ. Бизнинг ўз планимиз бор. Ҳа, биз катта жамоаларни мағлуб этишимиз керак. Бу учун бизда ижобий ўзгаришлар бўлганини кўряпман. Асосийси биз ўйин давомида ўзгариш қила оляпмиз.\nФутболда доим муаммо бўлади. Биз келган вақтимизда ҳам муаммо бор эди, ишлаш давомида ҳам бўлиши мумкин. Мураббийнинг иши ўша муаммоларни тузатиш. Агар қайсидир мураббий ўз жамоасида муаммо йўқлигини айтса, унга ҳавасим келади. Муаммоси йўқ мураббий йўқ деб ўйлайман. Биз йиқилгандан кейин ҳам ўрнимиздан туриб ҳаракатда давом этишимиз керак. Менинг фалсафам шундай. Агар футболчилар ҳам менинг ғояларимга, режаларимга ишонишса, нимагадир эришиш мумкин. Агар бундай бўлмаса, улар менинг фалсафамга ишонишмаса, мен ҳаммага қўл бераман, қучоқлайман ва кетаман»,- деб мураббийнинг сўзларини келтирмоқда Tribuna.uz мухбири.


Оразий (1869-1942) — www.ziyouz.uz\nБош саҳифа Ўзбек шеъриятиЎзбек мумтоз шеъриятиОразий (1869-1942)\nАлихон Муллаохун ўғли Оразий 1869 йилда собиқ Марғилон уезди Шаҳрихон волостининг Қашқар маҳалласида кулол оиласида туғилди. Алихон Оразий ёзиш ва ўқишни дастлаб ўз онасидан ўрганди. Сўнгра маҳалласидаги отинбибида ўқишни давом эттирди.\nУ 1884—1890 йилларда Шаҳрихондаги Дастурхончи мадрасасида таҳсил кўради. Бироқ, рўзғор танглиги унга мадрасани тугатишга имкон бермади. У 1890 йилдан эътиборан рўзғор тебратишда отасига кўмаклаша бошлайди ва кулолчилик дастгоҳини бошқаради. У бирмунча вақт бойлар эшигида, қозихоналарда ишлади. Лекин бўлажак шоир тинмай шахсий мутолаани давом эттирди.\n1916 йил Шаҳрихонда Николай подшоҳнинг мардикор олиш сиёсатига қарши кўтарилган халқ қўзғолонида Оразийгина эмас, унинг катта ўғли Абдумўмин ва қадрдон дўсти Ҳайратийлар ҳам иштирок этди. Ғалаён шафқатсизлик билан бостирилгандан сўнг, шоир яшириниб юришга мажбур бўлди.\nАдабиёт даргоҳига катта эътиқод билан кириб келган шоир умрининг сўнгги йилларигача ижод билан банд бўлди.\nШоир Алихон Муллаохун ўғли Оразий 1942 йили 1 сентябрда Шаҳрихонда вафот этди.\nУшбу жаҳон элининг даъвоси пул эмасми?\nТун-кун дилида севган зебоси пул эмасми?\nБу халқнинг шунча шўриш-ғавғоси пул эмасми?\nБир-бирига туҳмат айлаб, иғвоси пул эмасми?\nМакру фириблар айлаб, савдоси пул эмасми?\nМаҳбуби ом ўлмиш ҳар ерда бўлса олтин,\nҲар кимга жилва айлаб бир боқса қилди мажнун,\nЛекин бу кўҳна гардун ҳар кун бўлар дигаргун,\nБилмам асиру зорми олтинга коф ила нун,\nМахлуқлар ичида аълоси пул эмасми?\nКимларни қилди кўрдик: тунларда томтешарлик,\nКўпларнинг касби бўлди, бас, ақчадон кесарлик,\nПул деб не нозанинлар бўйнига олди гарлнк,\nШирин тамоқ ўлди аҳли риё ҳазарлик,\nҲар кўчаларда сур-сур, ҳо-ҳоси пул эмасми?\nҲар кимда бўлса пул кўп, кимни кўзига илгай,\nПарвойига кетурмас, олам бори йигилгай,\nҲеч ақл чора қилмай, ё бошича йиқилгай,\nКўпдир гурури кайфи, ким топди, ўзи билгай,\nБу даҳри пурфусуннинг мийноси пул эмасми?\nКўрдингми қанча инсон касб айлашур гадолик,\nБир қанчаси қўйиб от, ўзига мосуволик,\nҚўлда риёйи тасбеҳ, бўйни бўлиб ридолик,\nБу ҳолига уялмай, ўзини дер ҳаёлик,\nКўрсатган элга итдек суллоси пул эмасми?\nЎлдиргай ўз отасин якбора топса фурсат,\nМушфиқ онасини ҳам солғай бошига кулфат,\nПарвойига келарми бошига ёгса лаънат,\nПул завқи тушган инсон қилмас кишига шафқат,\nБу ҳолларга солган, устоси пул эмасми?\nКўрдингми қанча одам парсиз ҳавога учгай,\nАслини топмоқ учун авжи самога учгай,\nМақсадга чин етолмай дорилбақога учгай,\nСиз ҳам фикрланг, ўйланг, не муддаога учгай,\nЭл оғзида дейилган Анқоси пул эмасми?\nБирмунча бахши, қушнач, бирмунчамиз дуохон,\nТопгаймиз илми найранг, бўлгаймиз анча эшон,\nДасмоямиз кифоя, ҳар кунда қанча ёлғон,\nБизларнинг макримиздан шайтон бўлди ҳайрон,\nТуш ухламай кўрармиз восвоси пул эмасми?\nНе яхши меҳрибонни айирди бир-биридан,\nКўрдингми зўр айлар хотинни ўз эридан,\nСарсон қилиб чиқаргай кўп элни ўз еридан,\nТондирди кўп хасисни устод ила пиридан,\nХунсо элин ишонган ошноси пул эмасми?\nСуратга бергай оро, сийратда неча хил ғаш,\nРангин асолар ушлаб, ҳам салла-тўн мунаққаш,\nЭшон мурид овлаб ҳар кўчаларда каш-каш,\nТо топди бой, мулло бир-бирисидин айш-айш,\nТун кечаларда махфий яллоси пул эмасми?\nГап пулдадир муқаррар, кўп бунча қилма инкор,\nТокайгача демасмиз ёлғончилик на даркор,\nТўрт кунлик умр дерсан, қилсанг-чи, энди бир ор,\nҲозирда кўп очилди бир қанча махфий асрор,\nЖаннатда жой олишнинг ваъдаси пул эмасми?\nПул деб тамоми инсон, эй муддаии нодон,\nМинг хил фириб бирлан ҳар кўчаларда нолон,\nҲеч борми юз ўгирган кофир ва ё мусулмон,\nКим деса «хоҳламасман», албатта билки ёлғон,\nОлам мисоли дарё — ғаввоси пул эмасми?\nТарк айлатиб ватанни, келтирди Андижонга,\nЎлтирса ҳам бу ерда, кўзидир ҳар қаёнга,\nОразнинг тоқати йўқ ҳар рангли унвонга,\nУйғурлар одат этмиш ўзбек каби имонга,\nШарму ҳаёга ғолиб дадоси пул эмасми?\nҚутилмоқ йўқми, ёраб, ушбу золим ағниёлардин,\nЧиқиб ердин ҳавога ўрлаган кибру ҳаволардин,\nСўрарга камбағалнинг қонини хуш иштаҳолардин,\nКўзи оч, ўзи суллоҳликда ортуқдир гадолардин,\nУялмай лоф урар савдо-сотиқ, банку широлардин.\nТамоми халқ бошига бало Андижонда Миркомил,\nЖафокашларнинг мулкин тортиб олмоққа хўп омил,\nДегайсен: «Камбағал деҳқоннинг ашёсига азройил,\nЖаҳонни қилди ҳоло пул кўпайтирмоқ билан қойил,\nЕру сув, молу мулки — барчаси ғасбу риёлардин!»\nХушомад бирла барча қозию мингбоши хизматкор,\nТамоми муфти, аълам «ер хатин» ёзмоқ учун тайёр,\nТопарға бой кўнглин ҳар неча ҳукм этмоққа жаррор,\nПисанд этмайди минг деҳқонга ҳар кун етса минг озор,\nКўрармиз кунда ҳар хил неча ранг жабру жафолардин,\nАнга қарши чиқиб Аҳмадбек ҳожи бой афандимдур,\nМударрис, мулла руҳоний гуруҳига бўлиб манзур,\nБу ҳам бир неча деҳқонларни ишлатмоқ била масрур,\nУнинг макру фириби барча оламга бўлиб машҳур,\nРивожи кун-букун бололанур ёлғон дуолардин.\nҚўқонда Солижону Марғилонда Саййид Аҳмаджон,\nҚувода бой Олиму Шаҳрихонда яна икки жон,\nТарафкаш Саид Одил, Аҳмадохунлардадур жавлон,\nАсака Тешабой ҳожию Обиджон билан сарсон,\nВа лекин ҳеч бир ер бўш эмас бундоғ балолардин.\nТамоми касби ҳоло савдогар номида судхўрлик,\nХушомад йўлида кўп шайху эшон қилмади ғўрлик,\nБуларнинг хизмати-чун камбағал деҳқонда мажбурлик,\nТасарруф қилмоққа ўз мулкини ҳар кимда йўқ ҳурлик,\nУмид йўқ ошною балки пиру пешволардин.\nРиёхўрликнинг таълимига моҳир муфтию аълам,\nЙўқ ўлди порасиз қози бўлиш балки имомат ҳам,\nИнобатликми элликбошисиз ҳеч ким уролмас дам,\nУлар ҳар қайси бир бой ихтиёри бирла мустаҳкам,\nТариқча йўқ буларда ҳеч ҳам шарму ҳаёлардин.\nКўнгил ором бирлан тургулик бир жой топилмайди,\nМувофиқ ёри содиқ топилурму ё топилмайди,\nҚилай арзим десам ул ёра, бир танҳо топилмайди,\nАжаб бир ҳола қолдим, мақсудим асло топилмайди,\nҚилурман ўз-ўзимча оҳу вовайло, топилмайди.\nКўнгил мулкини торож этгали берганмикан буйруқ,\nНазар ҳолимга солмай ҳар тарафдан ёғдирурлар ўқ,\nКима ҳам арз этарман дилдаги дардимни мен мунглуқ,\nДилим восвос, жисмим турфа бир мажруҳу малҳам йўқ,\nВа ё соҳнбнафас бир ҳиммати аъло топилмайди.\nЮрарман чора излаб дафъ бўлғайму машаққат деб,\nКўзимга ким кўринса жавдирарман, борми шафқат деб,\nУлим беҳроқ дерман халқ ногоҳ қилса нафрат деб,\nБорарман чора излаб ҳар эшикка «ё ҳақиқат» деб,\nСавол айлаб ҳақиқат қилгучи доно топилмайди.\nЮрак дардини кўрсатмоққа мумкинми ёриб, тилмоқ,\nБилинди, йўқ экан тақдир тоши ўрнидан жилмоқ,\nАгарчи фарз экан оламнинг корин ўқимоқ, билмоқ,\nМенга одат ҳам эрмас, ҳоли олам шиквасин қилмоқ,\nҚилурга дафъи ғам бир нотиқи гўё топилмайди.\nҚилурман орзу келганмикан деб менга бир ҳамдаст,\nТаажжубдан таажжуб кеча-кундуз ғам келар пайваст,\nРақиблар қанча бололанса, мен ҳам шунча бўлгум паст,\nНетай афсусланмай толеимдур уйқу бирлан маст,\nУни уйғатгудек бир нозанин барно топилмайди.\nМасалдур эскилардан: «Бошга ҳар иш келса, кўз тортар»,\nБилармукин замондан нолиган ким бирла нар ўйнар,\nБилолмам сурат ороларни ҳолат модаму ё нар,\nМуҳаббат аҳли зеболарни кўрса кўз ёши ортар,\nҚачон гул фасли ўтса булбулигўё топилмайди.\nЯрашгайму, ёронлар, ухламай туш кўрса инсонга,\nҚараб турмоқдадирмиз шунча ёлғон текса ҳам жонга,\nҒараз ҳамёнми ёки нон учун ўт қўйса имонга, .\nЙўқ асло эътиқодим бахши, эшону дуохонга,\nЎқиб қилган амал илмига бир воло топилмайди.\nМуродим маънилик ҳақ сўзга ҳар қандоғ кўнгил эргай,\nФаросат аҳли ҳар бир қиссадан сўз гавҳарин тергай,\nОлай таълим деб устода, борсам елкасин кергай,\nБугун бир, эрта у хил кор қил деб сабоқ бергай,\nНе дерман, Оразо, бир йўлу бир имло топилмайди.\nЭй пари, бошинг ҳақи, ҳолимга бир наззора қил,\nСурати ҳолим кўриб, инсофа кел, бир чора қил,\nЛутф қил, хоҳи ғазаб, мен зор хизматкора қил,\nҲар қачон ҳуснинг закотин мустаҳиқ бечора қил,\nИлтифотинг ташнаи дидор ўлан хуммора қил.\nЧорасизликдан дегайман, зулм қилсанг майлига,\nТиғи мужгонинг билан бағримни тилсанг майлига,\nБўлмади дардим яширмоқ, энди билсанг майлига,\nХўпмидир, дебсан: «Рақиблардан сиқилсанг майлига»,\nМендаги мақсад йўлида, хоҳласанг, минг пора қил.\nАввали хўп меҳрибонликларни қилдинг ноз ила,\nҲар савол этсам жавоб айдинг ширин эъзоз ила,\nГоҳ ўқиб «Гулёр», гоҳ «Ушшоқ», гоҳ «Шаҳноз» ила,\nТенг бўлолмас ҳеч маҳваш сен каби танноз ила,\nХўб эмас куйган жароҳатга сепиб туз, ёра қил.\nОҳким, ҳажрингда мундоғ зор ўлай токайгача,\nҒайрлар олдида айши тор ўлай токайгача,\nЗор йиғлаб ташнаи дидор ўлай токайгача,\nЁд этиб ўтмишни, миннатдор ўлай токайгача,\nСизга ким ўргатди: «Ошиқларни бахтин қора қил!»\nБулбулингман, нола айлай, эй юзи гул, ёр-ёр,\nАрз этай ҳасратларимни, сенга йиғлаб зор-зор,\nКулмагил, санчилса бағримга агар минг хор-хор,\nНотавон кўнглимда васл уммедидан ахбор бор,\nЙўл юриш таълимини товуси хуш рафтора қил.\nИшқ завқини билурму худпараст нопоклар,\nВасл қадрин қайда билгай булҳавас бебоклар,\nШод эмас жаннатга кирса, ҳажрдан ғамноклар,\nЧекмак ўлмас Оразийдек оҳи оташноклар,\nЎргилай, бир йўл хироминг саҳнаи гулзора қил.\nБАҲОР АЙЁМИ КЕЛДИ\nБаҳор айёми келди, эй кўнгил, жононингга роз эт,\nСаҳарлар нола айлаб, шавқ ила булбулдек овоз эт,\nРнёли зуҳду тақводан кечиб, майхонага боз ет,\nЎзингни неча кунлар дайр пири бирла дамсоз эт,\nОёға бош уриб, муғбачаларни хўш сарафроз эт.\nЮриб бебоклардек бефикр, бекор ўлтирма,\nИнгитсан, мард бўлсанг, ўлгунча бемор ўлтирма,\nКими бекор кўрсанг бўлди бир кун хор, ўлтирма,\nМаишат йўлиға меҳнат эрур даркор, ўлтирма,\nСенга фазлу ҳунар ўргатгучилар бўлса эъзоз эт.\nЁғиб борони раҳмат ҳар гиёҳда турли ҳангома,\nЗамин зеболанибдур сабза бахмалдан кийиб жома,\nБу овози фараҳбахшида, ваҳким, тушмишам дома,\nСабо, еткур мени дилхастадин ул ёра бир нома,\nДебон ошиқлара эҳсон учун ҳуснингга пардоз эт,\nБугуннинг лаззати-чун хўп муҳаббат бодасин нўш эт,\nТамоми аҳли мажлисни наво сози ила хуш эт,\nМуғанний, сен ҳам энди қилмай истиғно, сўзим гўш эт,\nРубобу чангу сетора гаҳи панжанг дар оғўш эт,\n«Баёт», «Ушшоқ» ила «Гулёр», «Ироқ» олдида «Шаҳноз»\nБурунги лаззатидан Оразий эркан ажаб содда,\nКи энди нўш этиб бўлмиш жунун даштига омода,\nҲамоқатдан эмишким, ўтмиш айёмин олур ёда,\nМенга бўлди асос ўрнида бу оқу қизил бода,\nУзат, бир оқ ичай, эй соқиё, ҳам қаддими ғоз эт.\n← Аввалги Аввалги Ҳайратий (1870-1963)\nКейинги → Кейинги: Мунтазир (1831-1889)


Жуда-ям банд бўлган врач хонасига кирган "беморга" орқа ўгириб дебди:\n— Кийимларингизни ечинг!\n— Айтганимни қилинг, мен врачман!\n— Хўп, мана ечиндим... Мен пицца етказиб бериш хизматидан эдим, ...аслида!\n#Бошқалар #Шифокорлар #Ҳақиқат-адолат\nБир кун студент ошхонага кириб:\n— Ошпаз, манга 4та манти берворинг.\n— Ўўў, студентла кучайибдими?!\n— 4та мантига қўшиб, 24та вилкаям беринг.\n#Ёшлар #Овқатланиш #Талабалар #Ҳақиқат-адолат\nАввал прокурор бўлиб ишлаган одам завод раҳбари лавозимига ишга тайинланибди ва ишчиларга қараб:\n— Мен сизларга ўғрилик қилиш қанақа бўлишини кўрсатиб қўяман ҳали!!! - дермиш.\nУйга эрта тонгда қайтган эрига хотини деди:\n— Уйга нега тонг саҳарда қайтдингиз?!\nЭри эса ҳеч иккиланмай:\n— Бундай пайтда борадиган бошқа жой бўлмаса нима қилишим керак?! - дермиш.\nЁш болакай ариқдан 2 та балиқ овлабди. Уйга қайтиб боргач, акасига дебди:\n— Акажон, челагимда нечта балиқ борлигини айтсангиз, иккаласини ҳам сизга бераман.\n— Иккита балиқ бор, - деб болакайни балиқларини олиб қўйган экан.\nАйрим ғунчалар очилар эрталаб,\nТалаба қизлар ўқишга шошар эрталаб,\nЯрми билим талаб, ярми эрталаб.\n#Аёллар #Ҳақиқат-адолат #Шеър\nБир аёл жон бераётган экан. Эридан сўрабди:\n— Менга хиёнат қилганмисиз?\n— Бу нима деганинг?! Албатта йўқ! - дебди эри. Шунда хотини:\n— Тўғрисини айтаверинг, хиёнат қилганмисиз? Барибир умрим тугаяпти, - деса, эри:\n— Мабодо ўлмай қолсанг-чи!? - дермиш.\n#Эр-хотин #Аёллар #Эркаклар #Уддабуронлар #Ҳақиқат-адолат #Оила\nШаҳар ҳокимининг томоғига суяк тиқилиб, ўладиган бўлиб қолди. Қаратмаган табиби қолмади. Ҳеч ким чора қилолмади. Ниҳоят Афандини эслашди, унга одам юборилди. Афанди ўзи келмай бир парча қоғозга бир нима ёзиб юборди.\nҲоким қоғозни очиб кўриши билан бўйни чўзилди-ю, суяк — томоғидан ўтиб кетди.\nОдамлар ҳайрон бўлиб, коғозга қандай дуо ёзилган экан деб қарашса, Афанди:\n— «Порага келган қўйнинг суяги», деб ёзган экан.


"Барселона" устози "Реал"га қарши ўйиндан олдин нима деди?\n6 апрель, 2021, 18:15\nДунёни иккига бўлувчи ўйинга саноқли кунлар қолди.\n"Барселона" клуби бош мураббийи Рональд Куман Ла Лиганинг 30-туридан ўрин олган "Реал"га қарши бўладиган навбатдаги “эл-класико” олдидан ўз фикрларини билдириб ўтди.\n“Биз чиройли ва ҳаяжонли мавсум финалига тайёрмиз. Олдинда “эл-класико”, - деб ёзди голландиялик мутахассис твиттердаги саҳифасида.\n29 турдан сўнг Ла Лига мусобақа жадвалида 65 очко жамғарган “Барселона” 2-ўринда, 63 очко жамғарган “Реал” 3-ўринда бормоқда. Ушбу жамоалар ўртасидаги бўлажак “эл-класико” 10 апрель куни Мадриддаги “Альфредо ди Стефано” номли стадионда бўлиб ўтади. Ўйин Тошкент вақти билан соат 00:00 да бошланади.\n“Барселона” ва “Реал” жамоалари ўртасидаги дастлабки даврада “Камп Ноу”да бўлиб ўтган ўйин 1:3 ҳисобида “қироллик клуби”нинг ғалабаси билан якунланган эди. Ўша беллашувда “Реал” сафида голларни Вальверде, Рамос ва Модрич киритган эди. “Барса”нинг ягона жавоб голига Ансу Фати муаллифлик қилган.


Туристларга махсус транспорт воситаларида хизмат кўрсатиш » Iqtisodiyot » Slayd » Slayd | Prezentatsiya | PPT\nAsosiy / SlaydlarIqtisodiyot Туристларга махсус транспорт воситаларида хизмат кўрсатиш\nFayl hajmi 929,53 kB\nТуристларни итларда ташиш.\nТуёқли ҳайвонларда йўловчи ташишнинг экзотик турлари.\nФил – туристлар учун энг томошабоп ҳайвон.\nМДҲ ва жаҳоннинг ҳайвонот боғлари.\nФил – туристлар учун энг томошабоп ҳайвон\nФил — қуруқликдаги энг йирик ва кучли ҳайвон. Бугунги кунда филлар фақат Африкада ва Ҳиндистон минтақасида (шунингдек Камбожа, Бирма, Шри-Ланка, Таиландда) яшайди. Бошқа минтақаларда филларни фақат ҳайвонот боғида ва циркда кўриш мумкин .\nАфрика фили энг йирик фил. Ҳиндистон фили ундан бироз кичикроқ. Африка фили эркак жинсига мансуб вакилларининг оғирлиги 7,5 тоннага, баландлиги эса – 4 м га етади\nБугунги кунда Африкада ҳайвонларни қўриқлаш тизими ва миллий паркларнинг ташкил этилиши шарофати билан 250 мингга яқин фил яшайди. Филлар миқдорини тартибга солиш мақсадида ҳар йили 5000 тагача фил отиб ўлдирилади. Фил кузатиш ва ов (фотоов ҳамда лицензияга кўра қуролли ов) объекти сифатида туристларни қизиқтиради. Зимбабведа Виктория шаршарасидаги миллий паркда туристларга Африка филларида сафар таклиф қилинади.\nҲиндистон фили қўлга осон ўрганади, у юк ва одамларни ташишга қодир.\nҲиндистон минтақасидаги аксарият мамлакатларда филдан инсон ёрдамчиси сифатида фаол фойдаланилади. Филларни қўлга ўргатиш учун махсус мактаблар ташкил этилган. Филдан ўрмонда дарахтларни ағдариш, оғир (350 кг гача) юкларни ва одамларни ташиш учун фойдаланилади. Туристик маҳсулотлар орасида фил аттракциялар тизимида муҳим ўрин эгаллайди. Филда сафари — туристлар учун бетакрор ва қизиқарли экскурсия. Фил елкасига ўрнатилган махсус ўриндиққа тўрттагача турист ва ҳайдовчи жойлашиши мумкин. Экскурсия экзотик чангалзорлар бўйлаб амалга оширилади. Туристлар эътиборини тортиш учун туристик маҳсулотнинг реклама проспектларида ва ҳатто телевизион реклама роликларида туристик фирмаларнинг раҳбарлари ўзлари филларда ўтириб суратга тушадилар. Шри-Ланкада филлар майдароқ, йирик туристни кўтара олмаслиги ҳам мумкин.\nТантанали маросимларда, байрамларда, шоу ва цирк томошаларида, овда филлардан фаол фойдаланилади. Тайландда туристлар учун фил томошалари – elephant show, фил байрамлари ва пойгалари ташкил этилади. Фақат Ҳиндистон фили альбинос — оқ рангда бўлиши мумкин. Тайландда филларга муқаддас ҳайвон деб қаралади. Бу ерда оқ фил акси туширилган байроқ узоқ вақт давлат байроғи бўлган.\nМДҲ ва жаҳоннинг ҳайвонот боғлари\nҲайвонот боғи, ҳайвонотхона, зоопарк (zoological garden, zoological park, zoopark, zoo) — ёввойи ҳайвонларни оммага кўрсатиш, ўрганиш, асраб қолиш ва кўпайтириш мақсадида тутқунликда (ёки ярим тутқунликда) сақлашга мўлжалланган махсус илмий-маърифий муассаса. Сув ҳайвонот дунёси вакилларини жамлаш, сақлаш, ўрганиш ва намойиш этишга ихтисослашган ҳайвонот боғлари океанариумлар деб, ёки мансублигига қараб, масалан, дельфинарийлар деб аталади. Ҳозирда айрим мамлакатларда ҳайвонот боғи ўрнига биологик боғ (биопарк) деган ном қабул қилинган.\nҲайвонот боғларида барча ҳайвонлар, шунингдек судралиб юрувчилар ва қушлар туристларнинг, айниқса, кичик ёшдаги саёҳатчиларнинг қизиқиш объектини ташкил этади. Деярли ҳар бир йирик туристик марказда катта ёки кичкина ҳайвонот боғи бор. Бутун жаҳонда 300 дан ортиқ йирик ҳайвонот боғлари мавжуд. Бу туристлар учун ажойиб кўнгилочар тадбир ва айни вақтда экскурсиялар объекти ҳамдир. Ҳайвонот боғида илмий ишлар олиб борилади, ҳайвонларнинг йўқолиб бораётган турларини сақлаб қолиш ҳамда селекция ишлари амалга оширилади.\nМилоддан аввалги 3-мингйилликка мансуб ҳайвонларнинг қадимги коллекциялари маълум. Каптарлар милоддан аввалги 4-мингйилликдаёқ қўлга ўргатилган ва қафасда сақланган, филлар милоддан аввалги 2-мингйилликда хонакилаштирилган. Аксарият чиройли туёқли ҳайвонлар (оҳулар, буқалар) тасвирига Миср фиръавнларининг (мил. ав. 2500 йил) қабрларида дуч келиш мумкин. Хитойда император аёл Танки (мил. ав. 1150 йил) буғиларни сақлаш учун мармардан ҳашаматли қаср (буғи уйи) қурдирган. Император Вэн Вань (мил. ав. 1000 йил) 1500 акр майдонда сарой ҳайвонотхонаси ташкил этган ва уни Ling-Yu ёки Билимлар боғи деб номлаган. Шоҳ Сулаймон (мил. ав. 1000 йил)нинг ҳам катта ҳайвонотхонаси бўлган. У шоҳ ўлимидан кейин ҳам камида 600 йил сақлаб турилган.\nЗамонавий ҳайвонот боғларининг тарихи 250 йилни ташкил этади. Европадаги биринчи ҳайвонот боғи – Вена Император ҳайвонот боғи 1752 йилда ташкил этилган бўлиб, кенг омма учун 1765 йилда очилган. 1775 йили Мадрида, 1793 йили Парижда, 1828 йили Лондонда ҳайвонот боғлари очилди. XIX асрда Европадаги барча мамлакатларнинг пойтахтларида ҳайвонот боғлари ташкил этилди. Ҳайвонот боғлари анъанага кўра йирик шаҳарларда ва туристик марказларда ташкил этилади (Берлин, Лондон, Антверпенда, кейинроқ АҚШнинг йирик шаҳарларида очилган ҳайвонот боғлари шулар жумласидан). Жануби-Шарқий Осиёда, масалан, Сингапурда ҳам ҳайвонот боғи очилган. Бугунги кунда жаҳонда тарихи 100 йилдан ошадиган қирқдан ортиқ ҳайвонотхона бор.\nGRIFFITH PARK ZOO – 1912 йили Лос-Анжелесда\nGRIFFITH PARK ZOO – 1912 йили Лос-Анжелесда ташкил этилган ҳайвонот боғи. 46 гектар майдонда ҳайвонлар ярим тутқун ҳолда сақланади. Асосий боғ ҳамда ёш ҳайвонлар учун майдончалар ажратилган. Асосий боғда 500 турдаги 2000 та камёб ҳайвон ва қушлар бор.\nKarl HAGENBECK TIERPARK – Гамбургдаги хусусий ҳайвонот боғи\nБу ерда ҳайвонлар ярим тутқун ҳолда сақланади. Ҳайвонотхонага 1907 йилда Карл Хагенбек асос солган. Боғ циркларга ҳайвонлар етказиб бериш билан ҳам шуғулланади. Бугунги кунда ҳайвонотхонада тахминан 300 турдаги 2000 та камёб ҳайвон ва қушлар бор. Боғ майдони 27 гектарни ташкил этади.\nANTWERPEN ZOO – Антверпен (Бельгия)даги ҳайвонот боғи\nЕвропадаги энг йирик ҳайвонот боғларидан бири. 1160 турдаги 6000 дан ортиқ ҳайвонлардан иборат. Антверпен ҳайвонотхонаси омма учун 1843 йилда очилган. Шаҳар марказидаги 10 гектар майдонда жойлашган ва Қирол Зоология Жамияти томонидан бошқарилади. 1936 йили ҳайвонотхона Planckendael паркида 36 гектар ер сотиб олган.\nNEW YORK ZOOLOGICAL PARK жаҳондаги энг яхши ҳайвонот боғларидан бири деб эътироф этилган. 1899 йили Бронкс ҳудудидаги 98 гектар майдонда очилган. 1941 йилда Bronx ZOO 1,6 гектар майдонда Африка ҳайвонлари бўлимини очди. 1960 йилда кенг миқёсда амалга оширилган реконструкция натижасида ҳайвонлар учун анча табиий яшаш шароитлари яратилди. 1972 йили боғнинг «Қушлар олами» деб номланган бўлими очилди. Ташриф буюрувчилар учун уч километр узунликда якка рельсли осма йўл қуриб ишга туширилди. Бу боғни ва ҳайвонларни вагонларда туриб томоша қилиш учун имконият яратди. Ҳайвонот боғи Нью-Йорк Зоология Жамияти томонидан бошқарилади, жамоатчилик жамғармалари ва шаҳар бюджети ҳисобидан маблағ билан таъминланади.\nBROWNSVILLE ZOO – Техас штати (АҚШ)даги\nТехас штати (АҚШ)даги ҳайвонот боғи. Жаҳондаги энг мукаммал судралиб юрувчилар коллекциясига эга. 1971 йили 12 гектар майдонда очилган боғ шаҳар мэриясига қарайди ва маҳаллий зоология жамияти томонидан бошқарилади. Ҳайвонотхонада тахминан 400 турдаги 1700 ҳайвон бор. Ҳайвонотхона қитъалар бўйича бўлимларга ажратилган. Ҳайвонларнинг аксарият гуруҳлари оролчаларга ёки ҳандақ, девор ё тўр билан ажоратилган усти очиқ майдончаларга жойлаштирилган.\nБерлин (Германия)даги ҳайвонот боғи. 1955 йилда Шарқий Берлиннинг муниципал ҳукумати томонидан ташкил этилган. Давлат ёрдамида бу ерда жаҳондаги энг катта коллекциялардан бири — 885 турдаги 5350 ҳайвон тўпланган.\nҲайвонот боғи қошида илмий бўлим ташкил этилган, Der zoologische Garten (Зоология боғи) ва Beitrage Vogelkunde (Орнитология бўйича) илмий журналлари нашр этилади..\nSAN DIEGO ZOO — Сан-Диего (Калифорния, США)даги жаҳонга машҳур ҳайвонот боғи. Сан-Диего шаҳрининг шимолидаги Balboa боғида 1916 йили доктор Гарри Вегефорт томонидан ташкил этилган. Ҳайвонот боғи ўз коллекциясини атиги 50 ҳайвондан бошлаган жди. Бугунги кунда бу ерда 800 турдаги 3500 ҳайвон сақланмоқда. Боғни шаҳар муниципалитети, Зоология жамияти ва Кодак фирмаси қўллаб-қувватлайди.\nБоғ йилда 365 кун очиқ. Кириш пули катталар учун 18 АҚШ доллари, 3-11 яшар болалар учун – 8 АҚШ доллари. Экскурсия кузатуви билан ва махсус поездда ташриф 38,35 ва 23,15 АҚШ доллари. Зоология жамияти аъзолари учун кириш бепул.\nМДҲ ҳайвонот боғлари\nМОСКВА ҳайвонот боғи — Россиядаги энг катта ҳайвонотхона. 1864 йилда асос солинган. 1919 йили давлат мулки деб эълон қилинган ва 1923 йилда Моссовет ихтиёрига берилган. Майдони – 20 гектар. Ҳозирда ҳайвонот боғида 550 турдаги 3000 ҳайвон бор. САНКТ-ПЕТЕРБУРГ ҳайвонот боғи. Санкт-Петербургда XIX аср ўрталаридан бошлаб сарой боғларида кичик ҳайвонотхоналар сақланган (Летний садда, Царское Селода). Шаҳар марказида (ҳозирги Восстание кўчасида) филлар боғи бўлган. Баъзан филлар оммага кўрсатиш учун шаҳар кўчалари бўйлаб олиб юрилган. Санкт-Петербург ҳайвонот боғининг тарихи 1865 йилда бошланган. Дастлаб у хусусий бўлган. Биринчи ҳайвонотхона ака-ука Грегардлар томонидан Александр боғида очилган.\nКИЕВ ДАВЛАТ ҳайвонот боғи – давлат аҳамиятига молик дендропарк. Украинанинг 1992 йил 16 июнь Қонунига мувофиқ Киев ҳайвонот боғи давлат аҳамиятига молик қўриқланадиган табиий фонд ҳисобланади. Вазифаси: экологик маърифий-тарбиявий ишлар олиб бориш, камёб, экзотик ва маҳаллий ҳайвонларнинг экспозициясини ташкил этиш, уларнинг генофондини таъминлаш, ёввойи фаунани ўрганиш ва уларни тутқунликда кўпайтиришнинг илмий асосларини ишлаб чиқиш. Ҳайвонот боғига 1908 йилда табиат ҳаваскорлари уюшмаси асос солган. Дастлаб фуқароларнинг хайр-эҳсонлари ҳисобига кун кечирган. Бугунги кунда у давлат бюджетидан маблағ билан таъминланади. Ҳайвонот боғида сут эмизувчилар, қушлар, судралиб юрувчилар ва балиқларнинг 315 тури мавжуд. Ҳайвонот боғига ҳар йили 280 минг киши ташриф буюради, уларга 378 ходим хизмат кўрсатади. Ҳайвонот боғи майдони – 38 гектар, жойнинг мураккаб рельефидан оқилона ва муваффақиятли фойдаланилган.\nДастлаб ҳайвонот боғлари биология ва зоологияни тарғиб қилиш, ҳайвонот оламининг янги ва диққатга сазовор нусхаларини намойиш этиш мақсадида ташкил этилган. Мақсадга мувофиқ тарзда ҳайвонот боғлари катта мегаполисларда ва туристик марказларда ташкил этилади.\nШундай қилиб, ҳайвонот боғларининг мақсадларини қуйидагича таърифлаш мумкин:\nкўнгилочар тадбирлар (ўргатилган ҳайвонлар, қушларнинг цирк томошалари) ташкил этиш;\nўқув-услубий ва маърифий мақсадлар;\nўқув ва илмий-амалий мақсадлар;\nатроф муҳитни муҳофаза қилиш;\nтуристик марказ тизимида туристик қизиқиш объектини яратиш;\nташриф буюрувчилар (экскурсантлар ва туристлар)дан инфратузилманинг бошқа объектларида даромад олиш;\nаҳоли учун иш жойлари ташкил этиш (ҳайвонот боғи, аттракциялар тизими, совғалар ишлаб чиқариш корхоналари, транспорт ходимлари).\nЧет элдаги йирик ҳайвонот боғларида кириш ҳақи ўрта ҳисобда катталар учун 12-25 АҚШ долларини, болалар учун эса 5-12 АҚШ долларини ташкил этади. Гуруҳларга, айниқса, мактаб гуруҳларига скидкалар берилади. Ҳайвонот боғларига предметли (кўп кунлик) экскурсиялар қилишга мўлжалланган махсус турлар ташкил этувчи туристик фирмалар ҳам бор.\nTeglar: 1203айвонот бо1171и ташкил йилда 1202айвонот бо1171лари 1203айвон йирик этилган гектар туристик 1203айвонлар турдаги очилган кунда Бугунги ма1179садлар билан мумкин бо1171ида\nПсихологнинг маслаҳат беришлари\nТранспорт воситаларини атроф мухит хавосини ифлослантириш даражаси.doc\nБозор инфраструктураси, ҳудуд инфраструктураси ва корхона инфраструкт ...